УЙНИ СИФАТСИЗ ҚУРИШДИ. ҲАҚҚИНИ ТАЛАБ ҚИЛГАНДИ, 80 МИЛЛИОН СЎМ СЎРАЯПТИ, ДЕБ ҚАМАТИБ ЮБОРМОҚЧИ БЎЛИШДИ\nOldingi maqola РОБИЯ ВА НОЗИМА НАЖМИДДИНОВАЛАР - ЭНГ МОҲИР ҚОРИЯЛАР\nKeyingi maqola ЖАСОРАТ УНУТИЛМАЙДИ\nУЙНИ СИФАТСИЗ ҚУРИШДИ.\nҲАҚҚИНИ ТАЛАБ ҚИЛГАНДИ, 80 МИЛЛИОН СЎМ СЎРАЯПТИ, ДЕБ ҚАМАТИБ ЮБОРМОҚЧИ БЎЛИШДИ\nМуборак туманилик Бахтиёр Ражабов бир неча йил илгари яхши ният билан тумандаги Янгиқорақум массивида намунавий лойиҳа асосида қурилган турар жойлардан бирини харид қилганди. Қуриб битказилган уйга кўчиб кираркан, "Қишлоққурилишинвест" МЧЖ ИК бош директори номига "уй қурилиши ва сифатига ҳеч қандай эътирозим йўқ" деган мазмунда тилхат ёзиб берди.\nҲаммаси шундан бошланди. Аслида айни масалада сал ҳушёрроқ бўлгани маъқул экан. Чунки ҳали қабул қилиб олмасдан туриб, уйнинг ташқи деворида ёриқ пайдо бўлган, бунинг сабабини суриштириб, пудратчи ташкилот раҳбарига сим қоққанида "Ёриқ "шкатурка"ники, ҳеч нарса қилмайди. Қўл қўйиб бераверинг" деган жавобни олганди.\nОрадан вақт ўтаркан, ёриқ ҳам каттара борди. Қурувчи ташкилот мутасаддилари билан боғланишга уриниш ҳеч қандай натижа бермади. Бир гал аранг боғланганда эса "Сиз уйни қабул қилиш қоғозига имзо қўйиб бергансиз, энди биз ҳеч нарса қилолмаймиз", деб айтишди.\nНочор қолиб, бола-чақа билан бундай уйда яшаш хавфли бўлгани сабабли ҳовлида бир хонали уй қуриб, шу ерга кўчиб ўтди. Аммо барибир жим қараб бўлмайди-ку, бирор наф бўлар, деган умидда юқори ташкилотларга хат йўллади.\n"Қишлоққурилишинвест" МЧЖ ИКга қилган мурожаати натижасиз тугагач, Президентнинг виртуал қабулхонасига чиқди. Ўша аснодаги ўрганишларда эса пойдеворда арматура, уй асосида эса "подушка" ва "ФБС бетони" йўқлиги ҳам билиниб қолди.\nБу ҳолатда бирдан-бир йўл - уйни қайтадан қуриш эди. Табиийки, қурувчилар бунга рози бўлишмади. Чунки амалиётда ҳали бунақаси учрамаган-да. Шу боис қурувчининг "Пулини берамиз, таъмирлаб оласиз. Бизнинг вақтимиз йўқ, қўшниларингиз кўриб қолади. Кейин улар ҳам уйларининг камчилигини айтиб, ёзишни бошлайди" деган гапларига ажабланмаса ҳам бўлади.\nБахтиёр Ражабов уста топиб, уйини кўрсатганида, пойдеворни мустаҳкамлаш, айрим жойларни бузиб қайта қуриш, деворларнинг тўлиқ ичи ва ташқарисидан айланасига сетка тортиш, уйдаги тупроқларни чиқариш, бетон қуйиш учун 90 миллион сўмдан кам пул кетмаслигини билди.\nНиҳоят, узоқ тортишув, асаббузарликлардан кейин қурувчи ташкилот сифатсиз қурилишлар ўрнини қоплаш учун 80 миллион сўм берадиган бўлди.\nБироқ қурувчи Бахтиёр Ражабовнинг уйи камчиликлари учун ваъда қилинган пулни эмас, 23 миллион сўм олиб келди ва қолганини кейин беришини айтди. Начора, ҳечдан кўра - пул олинди, тилхат, ёзув-чизув дегандай.\nШу пайт нима бўлдию, бирданига ҳовлига ҳуқуқни муҳофаза қилувчи идоралар ходимлари келиб, тезкор тадбир бўлаётганини маълум қилишди, пул ва бошқа буюмларни расмийлаштириб олишди.\nҚаранг, иш нимадан, қаердан бошландию қайга келиб тақалиб қолди? Нима бўлганини, буни ким "ташкил" этганини пайқаётгандирсиз.\nХуллас, Бахтиёр Ражабов ва турмуш ўртоғига олдиндан ўзаро жиноий тил бириктириб, бир гуруҳга бирлашиб, ғаразгўйлик ва паст ниятларда товламачилик, яъни "жабрланувчи"га нисбатан ҳуқуқни муҳофаза қилувчи идораларга ёзган аризаларини оқибатсиз қолдириш эвазига қўрқитиб, жуда кўп миқдордаги мулкий манфаатлар беришни ва мулкий йўсиндаги ҳаракатлар содир этишни талаб қилиш ҳамда "жабрланувчи"нинг ўз мулки ва мулкка бўлган ҳуқуқини беришга мажбур қиладиган шароитга солиб қўйиш жиноятини қасддан содир этиш айби қўйилди. Содда айтганда, Бахтиёр Ражабов гўёки аризачи, юқори идораларга мурожаат қилмаслиги эвазига 80 миллион сўм талаб қилган.\nҒалати-а, тўғрими? Аммо нақадар аянчли ҳол. Шундай вазиятга тушган одамнинг ҳолатини тасаввур қилиб кўринг. Ҳаққини талаб қилиб, туҳматга учрашини туш кўрганмиди у? Қолаверса, орада гувоҳлар, тилхатлар бор эди. Яъни катта миқдорда пул олаётган экан, ҳар турли хавотирга бориб, жонли ва жонсиз гувоҳлар билан тадоригини кўриб қўйганди. Ўз навбатида қурилишдаги камчилик кўздаги терскандай очиқ-аён, қаерга борса, даъвоси қаноатлантирилишини яхши биларди. Етказилган зарарни ҳар қандай вазиятда ундира оларди. Аммо...\nХўш, ўша тадбирни ўтказган ҳуқуқни муҳофаза қилувчи идора масъуллари қайси асосларга кўра Бахтиёр Ражабовни қўлга олганди ўзи?\nАслида тезкор тадбир ўтказилишига қурувчи ташкилот иш юритувчиси Ж.Хамраевнинг "Бахтиёр Ражабов барчани сарсон қилмоқда. У ёзган аризалари текширилмасдан оқибатсиз қолдирилиши эвазига мендан 90 миллион сўмни товламачилик йўли билан талаб қилмоқда" деб кўрсатган аризаси сабаб бўлганди. Бироқ суриштирув ва тергов органи Ж.Хамраевнинг аризаси аслида асослими ёки йўқми, уни текшириб ҳам кўрмайди. Била туриб ёлғон хабар берганлик учун жиноий жавобгарликка тортилиш ҳақида огоҳлантиришмайди.\nДастлабки тергов органи ҳам ҳақиқий иш ҳолатига кўз юмган ҳолда Бахтиёр Ражабовнинг ўз ҳуқуқини ҳимоя қилиш мақсадида турли жойларда, шу жумладан, ҳуқуқни муҳофаза қилувчи идораларда ойлаб сарсон бўлиб юрганига эътибор қаратмай, унинг мурожаатларига кўз юмган ҳолда жиноят ишини қўзғатиш учун Ж.Хамраевнинг аризасини кўр-кўрона асос қилиб олади.\nШунга кўра, Бахтиёр Ражабов ҳибсда сақлаб келинади. Кўраяпмизки, бундан ортиқ адолатсизлик бўлмайди. Хўш, унда юксак минбарларда айтиладиган "Одамлар ҳамма нарсага чидаши мумкин, лекин адолатсизликка чидай олмайди" деган гаплар қаерда қолди, дерсиз?\nДарҳақиқат, ҳамма гап шунда. Президент Шавкат Мирзиёев 2017 йил 13 июнь куни суд тизими вакиллари билан учрашувда халқнинг суд тизимига бўлган ишончига фуқароларнинг ҳуқуқ ва қонуний манфаатларини ҳимоя қилиш орқалигина эришиш мумкинлигини алоҳида таъкидлаганди.\nШунга асосан ўтган йилдан эътиборан мутлақ янги суд тизимини шакллантириш, адолатли суд қарорларини қабул қилишни таъминлашга йўналтирилган туб ислоҳотлар амалга оширилди.\nАйни шу ўзгаришлар самарасида мамлакатимизда жиноят ишлари бўйича судлар томонидан 262 нафар шахс оқланди. Ваҳоланки, 2012-2016 йилларда бор-йўғи 7 нафар шахс оқланган, холос. Суд қарорлари ўрганиб чиқиларкан, илгари жиноят ишлари бўйича эълон қилинган қатор айбловлар далиллар билан тасдиқланмагани, тахминлар ёки миш-мишлардан иборат маълумотлар ҳамда номақбул далилларга асослангани ойдинлашди.\nТаҳлил натижаларига кўра, биринчи, апелляция ва кассация инстанциялари судлари томонидан вилоятимизда 29 нафар шахс оқланди ва реабилитация қилинди.\nЭътиборлиси, Бахтиёр Ражабов ҳам оқланган кишилар қаторида. Бир инсон номи, шаъни оқлангани албатта адолат таъминланганидан дарак. Бунинг аҳамиятини бир инсон, оила ҳаёти мисолида ҳис қилишга урининг. Сифатсиз қурилган уйининг ҳаққини талаб қилиб, охир-оқибатда номи аризачига, товламачига чиққан Бахтиёр Ражабовнинг тақдири шу кетишда нима бўларди?\nЖиноят ишлари бўйича вилоят судида Бахтиёр Ражабовга оид жиноят иши кўриб чиқиларкан, муқаддам содир бўлган адолатсизликлар кўриниб қолди.\nСуд-қурилиш экспертизаси Бахтиёр Ражабовга тегишли уй пойдевори ва деворларининг ёрилиб кетишига у қурилган жойдаги тупроқ намлиги юқорилиги ва бу инобатга олинмагани сабаб бўлганини кўрсатди. "Қишлоққурилишинвест" МЧЖ ИК вилоят филиали директори вазифасини бажарувчи Қўйли Нарзуллаевнинг вилоят ҳокимлигига мазкур уй қурилиши бўйича юборган хати эса чалғитувчи мазмунга эга деб топилди.\nДарҳақиқат, далолатномадаги, бинонинг қурилиш лойиҳаси билан таққослаб кўрилганда ҳеч қандай оғишлар аниқланмагани, бино, геология хулосасига кўра, чўкмайдиган тупроқ асосига қурилганлиги ҳақидаги маълумот ҳақиқатга тўғри келмайди.\nГ-ўқнинг 1-2 қатор қисмидаги пойдевор ва "подушка"сида лойиҳа бўйича 500 миллиметр бетон қуйилиши кўзда тутилган, бироқ у очиб кўрилганда 460 миллиметр эканлиги аниқ бўлди.\nОшхона ва иситиш қурилмаси ўрнатилган хоналарни ажратиб турувчи оралиқ девор пойдевори ҳам лойиҳа талаби бўйича бажарилмаган.\nТом қисмидаги "фронтон" деб номланган икки ён томон девор бетон блок ғишт билан терилиб, лойиҳада кўрсатилган ўлчамлар орасида арматура ва монолит бетон қуйилиши керак бўлса-да, бу қисман бажарилган. Ушбу "фронтон" деворининг устки қисмида лойиҳа бўйича Пасм-1, яъни "д-10 мм армакаркас" қўйилиб, "сейсмопояс" қилиниши лозим бўлган ишлар бажарилмаган. Томнинг прогон (страпила)ни кўтариб турувчи устуни бруслар орасига лойиҳа бўйича каркас берилган, лекин тўлиқ бажарилмаган.\nПойдевор ва деворлардаги ёриқларнинг кенгайиши шу ҳолатда таъмирланмасдан давом этса, келгусида юзага келиши мумкин бўлган табиий офатлар (зилзила, сел келиши ва бошқалар)ни инобатга олганда ушбу уй-жой яшаш учун яроқсиз, деб топилди.\nҚурувчи ташкилот вакили Ж.Хамраев ўз аризасида, Бахтиёр Ражабовнинг шикояти бир неча бор туман ҳокимлиги, вилоят ҳокимлиги томонидан кўриб чиқилиб, мурожаатдаги важлар ўз тасдиғини топмагандан сўнг қурувчи ва қурилиш сифатига нисбатан даъво эътирозлари йўқлиги ҳақида бир неча бор тилхатлар ёзиб берган, деган. Ваҳоланки, Бахтиёр Ражабов ўзининг аризаларидаги важлари тасдиғини топмаганидан кейин эмас, аксинча 2012 йилда қабул қилиб олган пайтида уйнинг сифатига эътирози йўқлиги ҳақида тилхат ёзиб берган.\nШу ва бошқа омиллардан келиб чиқиб, суд Бахтиёр Ражабовни айбсиз деб топди. У оқланди.\n- Ўша вақтда жуда қийин аҳволга тушиб қолдим, - дейди Бахтиёр Ражабов. - Бу ерда уй ташвиши, буям етмагандай жиноят иши очилган. Нима қилишни, додимни кимга айтишни билмайман. 7 ой 2 кун ҳибсда бўлдим. Иссиқ-совуқ кунларни бир камерада ўтказдим. Оқланмасам, бу яна давом этарди. Суд адолатни тиклади. Шу ишларнинг бошида турган Президентимизга раҳмат. Мана, ҳозир Муборак газни қайта ишлаш заводида аввалги ишимни давом эттираяпман.\nБахтиёр Ражабов хонадонига яна қувонч қайтгани - катта ҳодиса. Вилоятда ҳозирча 29 киши оқлангани ҳам кичик рақам эмас. Бунинг замирида қонун устуворлиги, адолат барибир қарор топиши мужассам. Ўз навбатида бу оқлов ҳукмлари суриштирув ва тергов органлари ишига берилган ўзига хос баҳо ҳамдир. Ҳозирча айтадиганимиз шу: ҳеч ким ноҳақ айбланмасин...


16 май 2022, Тошкент вақти: 21:12\nМосквада 2021 йилнинг 31 январида Алексей Навальний озод этилиши талаби билан ўтказилган митинг.\nАҚШ президенти Жо Байден маъмурияти етти нафар россиялик мулозим ва бир қатор давлат ташкилотларига нисбатан санкция жорий этди. Жазо чоралари мухолифатчи Алексей Навальнийнинг заҳарланиши ва қамоққа ташланиши ортидан киритилмоқда.\nБу – АҚШнинг янги маъмурияти томонидан президент Владимир Путин аъёнларига қарши киритилаётган илк санкциялардир.\nАҚШда беқарорликни келтириб чиқаришни кўзлаган ҳакерлик ҳужумлари ҳамда ижтимоий тармоқлардаги ахборий хуружларда Россиянинг қўли борлиги гумон қилинган бўлса-да, собиқ президент Дональд Трамп Путинга нисбатан хайрихоҳларча муносабатда бўлган. АҚШ разведкаси тақдим этган далилларга қарамай, у россиялик ҳамкасбини танқид қилмасликни афзал кўрган.\nРус мухолифати аввалроқ Ғарбга тақдим этган, жазоланиши лозим бўлган кишилар рўйхатидаги тўрт мулозим санкцияга тортилган. Лекин Навальний жазолашни қайта-қайта сўраб келаётган Россиянинг энг бадавлат олигархлари АҚШ рўйхатидан тушиб қолган.\n“Россия билан муносабатларимиз мураккаблигича қолишига ҳам розимиз”, – деган у.\nБайден маъмурияти, шунингдек, Кимёвий ва биологик қуролларни назорат қилиш тўғрисидаги қонунга биноан Россиянинг бир қатор давлат идоралари, жумладан, кимёвий қуроллар тадқиқоти, синови ва ишлаб чиқариши билан шуғулланаётган ташкилотларга нисбатан ҳам санкциялар жорий этди.\nМаъмуриятда юқори лавозимни эгаллаган манбанинг айтишича, АҚШ разведкаси Навальнийнинг “Новичок” моддаси воситасида заҳарланиши ортида Россия Федерал хавфсизлик хизмати тургани борасида қатъий ишонч ҳосил қилган. Расмий Москва эса бу айбловни рад этиб келяпти.\nТашқи ишлар вазирлиги расмий вакили Мария Захарова санкцияларни Россия ички ишларига аралашув деб баҳолаган.\n“Биз қўл қовуштириб турмаймиз. Саломга яраша алик албатта бўлади. Россияга санкциялар ёки бошқа воситалар орқали тазйиқ ўтказиш аввал ҳам иш бермаган, бу гал ҳам наф келтирмайди”, – деб баёнот берди у сешанба куни.\nОқ уй маъмурияти Путиннинг мухолифатчиларга нисбатан тазйиқ сиёсати ҳамда хориждаги номақбул хатти-ҳаракати, жумладан, АҚШ давлат идоралари ва хусусий ширкатларга қилинган ҳакерлик ҳужумлари учун Россияга муносиб жавоб берилишидан огоҳлантирган эди.\nБир неча кун аввал Европа Иттифоқи ҳам расмий Москвага нисбатан санкциялар киритган эди. Қайд этиш жоизки, АҚШ санкцияларни Брюссель билан мувофиқлаштирган ҳолда жорий этди.\nДавлат котиби Энтони Блинкен АҚШ ва ЕИ Россияда авжига чиқаётган авторитаризмдан хавотирда эканини билдирган.\n“АҚШ ҳукумати ўз ваколатларидан фойдаланган ҳолда, Россиянинг кимёвий қуролларни қўллаши ва инсон ҳуқуқларини поймол этиши жиддий оқибатларга олиб келишидан қатъий огоҳлантирмоқда”, – деб баёнот берди Блинкен.\nБайден маъмурияти Навальний заҳарланиши билан боғлиқ санкциялардан ташқари Россиянинг АҚШ давлат идоралари ва хусусий ширкатлар компьютер тизимига қилган ҳужумига ҳам жавоб қайтариши кутилмоқда.\n“Қора рўйхат”га киритилганлар орасида ФХХ раҳбари, Федерал жазони ижро этиш хизмати директори, бош прокурор ва бир нечта бошқа куч ишлатар тизим вакиллари бор.\nАйни пайтда қамоқда тутиб турилган Навальний Ғарб давлатларини рус олигархларига қарши санкция жорий қилишга чақириб келади. Унинг фикрича, фақат Путинга яқин бўлган олигархларга қарши чораларгина унга таъсир этиши мумкин.\nРоссиянинг танқидчисига айланган собиқ инвестор Билл Браудерга кўра, АҚШнинг амалдаги санкциялари Путиннинг миллиардер гумашталарига таъсир қилмайди ва шу важдан кутилган самарани бермайди.\nСенат разведка қўмитаси раиси Адам Шифф АҚШ жазо чоралари жорий этишда кечикди деб ҳисоблайди.\n“Россиянинг қонунбузарликларига муносиб жавоб бериш учун биз ҳамкорлар билан бирга қатор воситалардан, жумладан, санкциялардан ҳам самарали фойдаланишимиз лозим”, – дейди Шифф.\nАҚШ ҳукумати илгари ҳам Россия расмийларининг халқаро ҳуқуқ меъёрларига зид ҳаракатларига нисбатан чоралар қўллаган. Масалан, Обама маъмурияти АҚШда 2016 йилда ўтказилган сайловга Россиянинг аралашувига жавобан 35 рус дипломатини 72 соат давомида мамлакатдан чиқариб юборган. Трамп маъмурияти эса Россиянинг Сан-Францискодаги консуллигини ёпган.


Порошенко Путинга Украина мустақиллиги учун миннатдорчилик билдирди\n21:39 / 06.10.2016\nУкраина президенти Пётр Порошенко Россия президенти Владимир Путин туфайли Украина мустақил давлат сифатида туғилиб, шаклланганини айтди. У бу ҳақда 6 октябрда талабалар билан учрашувда айтиб ўтди, деб хабар бермоқда "112 Украина" телеканали.\n"Путинга бизда кўп йўналишлик йўқлиги учун миннатдор бўлиш мумкин. Мен нотўғри қабул қилиниши мумкин бўлган нарсани айтишим мумкин, бизнинг давлат иккинчи ёки учинчи марта айнан ҳозир туғилди. Биз бунинг шоҳидлари ва яратувчиларимиз", деб айтди Порошенко.\nУнинг фикрича, Украина миллати охирги йилларда донороққа айланган. Порошенконинг айтишича, 2013 йилда Украинанинг НАТОга киришини 13 фоиз фуқаролар қўллаб-қувватлаган бўлса, ҳозирда бу кўрсаткич 54 фоизга етди. "Евроинтеграцияни 32 фоиз украиналиклар қўллаб-қувватлаган бўлса, ҳозирда уларнинг 70 фоизи ривожланишнинг европача йўналишини ёқламоқда", деб таъкидлаб ўтди Украина президенти.\n17 сентябрда Владимир Путин Москва Украинани "мустақил, иқтисодий ва барча томонлама кучли давлат" сифатида кўришни исташини айтганди. Путиннинг айтишича, бу вазиятда Россия ишончли ва барқарор ҳамкорга эга бўлади. Путин бу Россиянинг миллий манфаатларига тўғри келишини, бироқ Москва бунга бир томонлама эриша олмаслигини таъкидлаб ўтган.\nЎша куниёқ Украина бош вазири Владимир Гройсман Киев ўз шартлари бўйича Москва билан мутлақ тинчликка эришиш истагидалигини айтган.\nПётр Порошенко Владимир Путин


Image caption Британиядаги "тутқунлар маркази" қамоқхонага ўхшаб кетади\nРоссия ҳукуматининг Москва шаҳрида ноқонуний муҳожирлар учун "чодир-жамлоғи"ни қуриш қатор халқаро ташкилотлар танқидига учрамоқда.\nМеҳнат муҳожирларининг жамлоқда ушлаб турилиши бир ҳафтадирки, Россия матбуотининг энг кўп ёритилаётган мавзусига айланган.\nЧодирлардаги муҳожирлар болалар лагерларига кўчирилиши айтилган бўлсада, ҳали ўзгариш йўқ.\nРоссиядан фарқли ғарб мамлакатларида ноқонуний муҳожирлар "тутқунлар марказлари"да ушлаб турилади.\nБундай марказларда ватанига ўз ихтиёри билан қайтишдан бош тортган ноқуний муҳожирлар сақланади.\nЯн Булк Британиядаги муҳожирлар ҳуқуқларини ҳимоя қилувчи ташкилот раҳбаридир.\nБи-би-си ундан Британиядаги тутқунлар маркази ҳақида сўради.\nЯн Булк: Британиядаги тутқунлар марказлари инсонларни ўз ватанларига қайтариб юбриш мақсадида ишлатилади. Қонунан шундай. Лекин бу ерда биз гувоҳ бўлаётганимиз муаммо - баъзи инсонларнинг тутқунлар марказларида ҳаддан зиёд кўп ушлаб турилиши бўлмоқда. Биз бу ҳолатни бартараф этишга уриниб келаяпимиз. Ички ишлар вазири бир хорижий фуқарони ўз ватанига қайтарилиши учун зарур бўлган ҳужжатларни тайёрламагани сабабли инсонларни ойлаб тутқунликда ушлаб туриш инсонлар ҳуқуқларига мутлақо хилоф амалдир.\nБи-би-си: У ерда ушлаб турилган инсонларда ташқарига чиқиш ҳуқуқи борми?\nЯн Булк: Мавжуд тутқунлар марказларининг аксари ёпиқ муассисалар ҳисобланади. Улар кўпроқ қамоқхоналарга ўхшаб кетади. Ушлаб турилган инсонлар марказ ичкарисида ҳаракат қила олишади холос. Уларга ташқарига чиқиш рухсати берилмайди.\nБи-би-си: Ташкилотингиз муҳожирлар муаммолари қандай ҳал этилиши керак деб ҳисоблайди?\nЯн Булк: Ҳужжатсиз муҳожирлар масаласига турлича ёндашувлар бор. Ташкилотимиз Қўшма Штатлардаги сингари "мувофиқлаштирув" бўлишини истайди. Яъни, мамлакатда узоқ йиллардан буён яшаб, мамлакат иқтисодиётига ҳисса қўшган инсонларга қочқинлик мақоми берилиши шарт. Бу тартиб дуёнинг баъзи мамлакатларида жорий этилган ва яхши натижаларни кўрсатмоқда.\nБи-би-си: Сиз айтаётган ғоялар жорий этилмаётганига сиёсатчиларнинг муҳожирлар муаммоларидан ўз манфаати йўлида фойдаланаётганлари эмасмикан? Мисол учун, Россияда ҳам ҳукумат ва ҳам мухолифат муҳожирлар картасини ўйнашаётган кўринади....\nЯн Булк: Бу Британияда ҳам қизғин баҳс мавзуси ҳисобланади. Баъзи сиёсатчилар уларга овоз берган шахслар кўнглини топиш мақсадида муҳожирлар муаммоларини кўтариб туришади. Аммо, ҳақиқий вазиятни яхши биган баъзи сиёсатчилар, мисол учун Лондон ҳокими Борис Жонсон, мамлакатда ноқонуний яшаётган муҳожирларни авф этиш таклифи билан чиқишади. Улар муҳожирлар Британияга ишлаш ва ўз ҳаётларини яхшилаш учун келганликларини яхши билишади. Шунинг учун, бундай сиёсатчилар муҳожирлар истагини бажариш зарур, деб ҳисоблашади.


Дилором Исҳоқова: Мўътабар сиз қилган ва қилаётган ишларни бошқамиз бажаролмаймиз | ЎТЮРАКЛАР КЛУБИ\nДилором Исҳоқова: Мўътабар сиз қилган ва қилаётган ишларни бошқамиз бажаролмаймиз\n28.05.2015 ҚИЙНОҚЛАР, МЎЪТАБАР ТОЖИБОЕВА No comments\nМўътабар, интернет саҳифаларида сизга нисбатан олиб борилаётган иғво ва туҳмат кампаниясини кўриб ҳеч ҳайрон бўлмадим. Шундай бўлиши турган гап эди.\nМен сизга аввал ҳам айтгандим, ҳозир ҳам айтаман — токи сиз курашдан тўхтамас экансиз, токи сиз оқни оқ, қорани қора дер экансиз, бундай кампаниялар тўхтамайди, аксинча янада кучаяди.\nЭътибор берманг, бу акиллаган итларга парво қилманг, дегим келади. Аммо бу осон эмаслигини яхши биламан. Ўз бошимдан ўтгани учун бугун сиз нақадар ҳузун тортганингизни ҳис қилиб турибман.\nАйниқса, фарзандларга ҳам мағзавалар тўкилётганда бунинг аламига чидаш қийин бўлади. Фарзандларинг “она шундай туҳматларни эшитиш учун шунча йил азоб чекканмидинг» — деган саволни бериб қолмасин дея юрак ҳовучлайсан.\nПарижда уйингизда бир ҳафта қўноқ бўлгандим. Маҳлиё қизингизни кўриб ҳавас қилгандим. Мусофир бир юртда ҳам хаста онасини парвариш қилаётган, ҳам меҳмон кутаётган, ҳам икки боласига қараб улгураётган бу фарзандингизга тасанно дегандим. Сиз қамоқда бўлган пайтингизда кўрган кунларидан бир- икки воқеани сўзлаб берганди. Ҳеч биримизнинг фарзандимиз бошига тушмасин бундай кунлар, деб дуо қилгандим.\nБугун эса унга ҳам қора суркамоқчи бўлишяпти. Мен эса Маҳлиёдан уяляпман, буюртмачилар ва уларнинг ижрочиларини шу даражага етишларига йўл қўйиб қўйганимиздан уяляпман. Ҳа, биз –мухолифатчилар, ҳуқуқбонлар, эркчилар, бирликчилар, бирдамликчилар уларга шундай катта имкониятлар яратиб бердик. Аввал бир-биримизни обдон ғажидик, бир-биримизнининг гўштимизни едик ва суякларимизни итларга ташладик. Итлар эса энди суякларимизни истаганча хўрлашмоқда. Бу биргина сиз эмас, ҳаммамизнинг бошимизга келган тўй.\nБаҳодир Чориев катта ишга бел боғлади, анчагина иш қилди ҳам. Мақола устига мақола, иғво устига игво ёғилди. Ҳаммамиз томошабин булиб турдик.\nБу иғволарга қарши уюшишни истамадик, ҳимояга отланмадик. Ҳимоя қилсак феълидаги қайсарлиги ва қўполлиги билан баъзиларимизнинг дилимизни ранжитган Баҳодир Чориевни эмас, “Бирдамлик» ҳаракатини ҳимоя қилган бўлардик-ку!\nБундай мисоллар ўзбек мухолифати тарихида жуда кўп. Кўзга кўринган қайси мухолифатчини, ҳуқуқбонни олиб қараманг аҳвол айни шундай-балчиққа булғаш кампанияси йиллаб давом этади. Айникса йирик тадбирлар олдидан, муҳим акциялар олдидан хуруж кучаяди. Бу сафар ҳам ўша сийқаси чиққан сценарий асосида бўлди ҳаммаси.\nАндижон воқеаларининг 10 йиллигига бағишланган ва сизнинг ташаббусингиз билан бошланган ишлар амалга ошмаслиги учун сизга қарши фитналар фронти очилди. Мақсад сизни тушакка михлаб, хайрихоҳларни чалғитиш эди. Улар қисман мақсадларига эришдилар ҳам.\n20 йилдан ортик вақт шундай бўляпти — сизни ва сиз кабиларни йўқ қилиш учун, туҳматлар тоши остида синидириш учун бел боғлаганлар ғолиб бўляптилар…. Буни айтишнинг ўзи азоб, ўйлаш ва натижаларини кўриш эса мислсиз азоб…\nМўътабар, хатим жуда чўзилиб кетди. Бардам бўлинг. Тезроқ соғайинг. Ҳали қилиниши керак бўлган ишлар бисёр.\nСиз қилган ва қилаётган ишларни бошқамиз бажаролмаймиз, жойингизда бўлинг. Ўрнингиздан туринг ва танлаган йўлингизда давом этинг.\nPowered by WordPress | Theme Designed by: 3ds xl nintendo | Thanks to linker 3ds, http://www.shopsignalbooster.co.uk/ and this flashcard


Samsung ўта мустаҳкам смартфон яратди (+видео ва суратлар) - Terabayt.Uz\nSamsung ўта мустаҳкам смартфон яратди (+видео ва суратлар)\nЯқиндагина Galaxy S9 ва Galaxy S9+ флагманларини тақдим этган жанубий кореялик техногигант яна бир бақувват смартфон тайёрлаган. Бу – MWC 2018 тадбирида намойиш қилинган, кодли номи Samsung SM-G888 бўлган смартфондир.\nУшбу қурилманинг суратларини Roland Quandt никли инсайдер ўзининг Twitter-аккаунтида эълон қилди. Расмларга қараганда, бу – корпуси мустаҳкам ҳимояга эга смартфон, шу боисдан дастлаб уни Galaxy S9 Active ёки Xcover 5 модели, дея тахмин қилишди.\nЛекин кейинчалик маълум бўлишича, бу – авария ва фавқулодда вазиятлар хизматлари ходимлари учун ишлаб чиқилган, корпуси ўта мустаҳкам ҳимояга эга бўлган махсус смартфон экан.\nИнсайдернинг сўзларига кўра, Samsung’нинг ушбу гаджети 5,5 дюймли дисплейга, 4 ГБ тезкор ва 32 ГБ доимий хотирага, шунингдек, 4500 мА/соат сиғимли аккумуляторга эга.\nЎҚИНГ: Эксклюзив: Samsung’нинг «ўта ҳимояланган» янги смартфонини тўлиқ видеода томоша қилинг!\nЎта мустаҳкам ҳимояланган янги телефоннинг асосий ўзига хосликларидан бири – фавқулодда вазиятларда қўнғироқ қилиш учун махсус тугмачаси борлигидир. Шунингдек, смартфонни рацияга алмаштирувчи Push to Talk функцияси ҳам бор.\nМана, янги девайсни видеода томоша қиламиз:\nУшбу смартфоннинг истеъмолчилар бозорига тақдим этилиш-этилмаслиги хусусида ҳозирча маълумот йўқ.\n#Samsung #андроид смартфон #мустаҳкам смартфон\n2 661 000 сўм 2 945 000 сўм


Шаҳзода Муҳаммедова мухлисларини огоҳлантирди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шаҳзода Муҳаммедова мухлисларини огоҳлантирди\t16:07, 08 сентябрь 2016\tАктриса ва дизайнер Шаҳзода Муҳаммедова унинг номидан Телеграмда канал очилгани ва унинг номидан турли номақбул нарсалар жойланаётганидан мухлисларни огоҳлантирди. Бундан ташқари актриса мазкур канал ташкилотчиларини ҳам огоҳлантирди.\nБу ҳақда Шаҳзода шундай деб ёзади:\n“Телеграмда менинг шахсий каналим йўқ, ушбу канал менинг розилигимсиз бошқарилмоқда. Бу каналга аъзо бўлган мухлисларимдан узр сўрайман, сизларни алдашяпти. Канал очган ва уни бошқараётган одам менга таалуқли бўлмаган бегона турли ёмон ва ўринсиз видеоларни ва фотоларни жойлаштиряпти. Илтимос, бу канални ёпишларини талаб қиламан. Акс ҳолда бошқа чора кўришга мажбур бўламан.”


Тадбиркор ва солиқ муаммоси. Ким ҳақ?\nИқтисодиёт 18:48 / 19.02.2019 24903\nБу хусусида тадбиркорлар қуйидаги фикрларни билдиришди:\n«Февраль ойидан бери Яккасарой кичик саноат зонасида фаолият юритиб келаман. Қадоқлаш маҳсулотлари учун қолиплар ишлаб чиқарамиз. 2014 йилда ишлаб чиқаришни бошлаган вақтимизда ҳукумат томонидан кичик саноат зоналарини очиш бўйича қулай шароит ва ижара асосида бинолар тақдим этилган эди.\nБошқа тадбиркор эса 4-5 йил ичида ДУК жуда кўп таъмирлаш ишларини бажаргани, эндиликда технопарк томонидан ҳам, корхоналарнинг ўзи иштирокида ҳам йўллар тўлиқ таъмирланганини айтди. Аммо харажат нега ошганини у ҳам билмайди.\n─ Бизнинг фаолиятимиз 3D принтер ишлаб чиқариш бўлиб, шу билан бирга, Яшнобод инновацион паркининг резиденти ҳисобланамиз. Бу янги йўналиш ҳисобланади. Яшнобод саноат зонасидаги шароитлар, ижара ва солиқ харажатлари бизга маъқул келганди, айнан шу йўналишда ишлаб, уни ривожлантиришга биз учун замин бор эди. Лекин ҳозирги кунга келиб, Яккасарой кичик саноат зонасидаги эксплуатация харажатлари деярли 5 баравар ошиб кетганлиги қийинчилик туғдирмоқда. Чунки 3D принтерлардан фойдаланиш ҳали оммалашмаган, унинг сотилиши узлуксиз эмас, донада ишлаб чиқарамиз. Харажатларнинг ортганлиги маҳсулот ҳар бир донасининг нархига таъсир қилади, таннарх ошиб кетади. 4-5 йил ичида жуда кўп таъмирлаш ишлари бажарилган. Технопарк томонидан ҳам, корхоналарнинг ўзи иштирокида ҳам йўллар тўлиқ таъмирланган, биноларнинг фасадлари бўялган, таъмирталаб бинонинг ўзи қолмаган. Аммо ҳозирги харажатлар рўйхатида 6 млрд сўм таъмир ишлари учун деб белгиланган. Бу жуда катта миқдор, уни камайтириш керак.\n«Тадбиркорлик билан шуғулланаман. Ўзбекистонда мебель фурнитурасини ишлаб чиқаришни бошлаган дастлабки фирмалардан бўлганмиз. Мебель фурнитурасини четдан олиб кетиш анча камайган, маҳаллий маҳсулотдан фойдаланиш сезиларли даражада ортган. Лекин биз ҳозир ўзимизни алдангандек ҳис қиляпмиз.\nМен нафақат ўзим ҳақимда, балки шу саноат зонасидаги барча тадбиркорлар ҳақида гапиряпман. Бизга 10 йил муқим иш шароити ҳақида ваъда беришганди. Жамоа йиғдик, пул тикдик, келажагимизга ишониб иш бошладик. Ҳозир эса харажатларни 5 бараварга оширишяпти, бу фаолиятимизга жиддий салбий таъсир кўрсатади. Эҳтимол, иш ўринларини қисқартиришимизга тўғри келар... Хуллас, ишнинг кейинги бориши катта сўроқ остида. Агар бу зонадан кўчиб кетишга тўғри келиб қолса, фаолиятимни бутунлай тўхтатишга ҳам мажбур бўлишим мумкин. Бошқа жойга кўчиш катта меҳнат ва қўшимча пул талаб қилади. Кўпгина тадбиркорлар фирмасини ёпишдан бошқа чораси қолмайди», ─ зона иштирокчиси бўлган тадбиркор.\nКичик саноат зонасида турли йўналишда ишлаб чиқариш билан шуғулланаётган тадбиркорлар иш бошлаган. Уларнинг бири энергетика тизимлари учун қисмлар ишлаб чиқарувчи корхона раҳбари Хуршид Матмуродов.\n─ Электроқурилмалар ишлаб чиқарамиз. 2013 йилда иш бошлаганмиз. Корхона очилганда ДУК ҳудуди жуда ёмон ҳолатда эди. Бор кучимизни йўналтириб, ишчи кучи, қурилма олиб келиб, вазиятни яхшиладик. 2019 йилга келиб ҳали аниқ нарх-наво ҳақида гап йўқ, лекин Яккасарой кичик саноат зонаси раҳбари Илҳом аканинг айтишича, 8000-7800 сўм атрофида ўйнаб турибди. Тадбиркорларга аниқ ҳисоб-китобларни кўрсатишгани йўқ.\nҚандолат ишлаб чиқариш билан шуғулланувчи тадбиркор эса «болтадан тайёр бўлган шўрва» ҳақида сўзлаб берди.\n─ 2011 йилдан бери корхонамиз фаолият кўрсатади. Қандолат маҳсулотлари ишлаб чиқарамиз. Шартномада 10 йил давомида ижара ҳаққи ошмаслиги кўрсатилган эди. «Сизларга тегишмайди, ривожланиб оласизлар», деган гапга қизиқиб иш бошладик. 1,5-2 йилдан бери турли муаммоларни ҳал қилиш билан вақт ўтказдик.\nҚандолат савдоси шунақаки, бозордан бир чиқиб кетсангиз, қайта кириш қийин. Муаммолар юзага келса ҳам, ижараси, эксплуатация харажатлари арзон, деб ўзимизни овутардик. Бунақа нарх қўядиган бўлишса, бизга қийин бўлади, синишимиз ҳеч гап эмас. Давлатнинг ривожланиши учун қилинмаганми бу лойиҳа? 10 йил учун ҳисоб-китобни қилишган, охиригача шу 1640 сўм нархга тегишмасин энди. Фақат мен эмас, қанча тадбиркор солиқ тўлаяпти, иш ўрни яратяпти. Энди тарвузимиз қўлтиғимиздан тушиб, қолаверамизми? Бу ерга келиб, ҳозирги вазиятга эришгунча «болтадан шўрва» қилдик ўзиям.\n─ «Осиё саховат» корхонамиз 2014 йилда биринчилардан бўлиб шу технопарк ҳудудида ташкил этилган. Вазият жуда абгор, қўрқинчли фильмлар суратга олинадиган майдончага ўхшарди. Фаолиятимиз ошхона мебеллари ишлаб чиқаришга асосланган. Ҳозирга келиб ижара масаласи катта муаммо бўлиб турибди. Нархни 6600 қилиб белгилашади, деган гап юрибди. Технопаркнинг ҳудуди жуда катта, 62 гектарни ташкил қилади. Йиллик ер солиғининг ўзи 3,5 миллиард сўмга тенг келади. Бинолар кўп, мол-мулк солиғи ҳам анчага бориб қолади. Четдан келтириладиган импорт товарлардан қолишмайдиган маҳсулот ишлаб чиқаришимиз мумкин, лекин таннарх ошгани ҳисобига нархи ҳам қимматлашади.\nЧет давлатлардан, Қозоғистон, Қирғизистондан таклифлар бўляпти. Келинглар, жой қилиб берамиз, бинони ҳам қуриб берамиз. Бизда ишлаб чиқариш ривожланмаган ҳудудлар бор, келиб ривожлантиринглар, дейишяпти. Ижара муаммоси ҳал бўлса, албатта, шу ерда қолиб, ўз мамлакатимизга фойда келтиришни истаймиз.\nСангтарош уста эса ҳали иш фаолиятини йўлга қўйишга ҳам улгурмагани ҳақида гапирди.\n─ Тошлардан ишлов бериб, мармар гуллар тайёрлаш билан шуғулланамиз. Бир йилдан бери таъмир ишларини олиб бораётгандик. Иш бошлаганимизга 4-5 кун бўлди. Бинонинг томлари умуман йўқ, атрофда чиқинди бор эди, ҳаммасини ўз чўнтагимиздан пул чиқариб тўғриладик. Энди иш бошлаймиз деб турганда тўловларимиз 5 бараварга ошиб кетди.\nҚурилмаларни олиб келиб, жойлаштирсак, нима бўлади, ўзини оқлайдими, қарзга тушмаймизми, сарфлаган пулимизни чиқариб олишнинг имкони борми, деб ўйланиб турибмиз. Ҳеч бўлмаса, сарфлаган пулимизни чиқариб олгунча нархларни туширишларини илтимос қилардик. Нархларнинг бундай ўзгариши банкротликка олиб келади холос.\nМазкур масала юзасидан Давлат солиқ қўмитаси раисининг биринчи ўринбосари Мубин Мирзаев шундай деди:\n«Жаҳон тажрибасини кўрадиган бўлсак, саноат зоналари тадбиркорликни максимал экспортга йўналтириш учун ташкил қилинади. Ўша зонада ишлайдиганлар ҳамма солиқлардан озод қилинган, бемалол экспорт қилиб, рақобатбардош субъектга айланиши керак. Экспорт билан шуғулланадиган тадбиркорларни ҳамма солиқлардан озод қилиш борасида Молия вазирлиги билан иш олиб боряпмиз. Ички бозорга маҳсулот сотадиганлар эса ҳамма солиқларни тўлайди. Бу эркин иқтисодий бозордагиларнинг аксарияти маҳсулотини ички бозорга сотяпти. Экспорт билан шуғулланаётганлар кам. Шу нуқтаи назардан кичик саноат зоналарининг фаолиятини, уларга белгиланган солиқларни қайта кўриб чиқишимиз керак».\nДавлат солиқ қўмитаси раисининг биринчи ўринбосари Мубин Мирзаев\n─ Бу ерда нафақат экспортга йўналтирилган товарлар, балки импорт ўрнини босувчи маҳсулотлар ҳам ишлаб чиқарилади. Кичик саноат зоналари ўрта ва кичик тадбиркорлик учун берилган, уларга имтиёзлар бор, солиқлардан озод этилган. Лекин зонани бошқараётган дирекциянинг ўзида солиқ юки баланд.\n─ Биз экспортга йўналтирилган соҳани ривожлантиришни аниқ мақсад қилиб олишимиз керак. Импорт ўрнини босувчи маҳсулот ишлаб чиқариш эса кичик соҳа, унда ривожланиш зўр бўлиб кетиши камдан-кам учрайди. Экспорт билан шуғулланадиган корхоналарни ҳар томонлама қўллаб-қувватлашга тайёрмиз. Улар ҳам ички, ҳам ташқи бозорда рақобатбардош бўлиши керак. Импорт ўрнини қоплайдиган соҳани қўллаб-қувватлаймиз, деб анча йиллар имтиёз бердик, лекин ривожлантира олмадик, самара кўринмади.\nҚарс икки қўлдан чиқади, давлат солиқ қўмитаси ўз позициясини қатъий белгилаб олган. Тадбиркорлар эса масаланинг бошқа хатарли томонларини кўрмоқда. Менимча, барчаси бозорда ҳал бўлади, кимнинг тутган йўли ҳақ эканлигини бозор аниқлаб беради.\n11:00 / 22.05.2020 65955


06.2 Аёл киши ўз молидан бирон нарсани эрининг изнисиз сарфламаслиги ҳам эрнинг аёл устидаги ҳақларидан | Ислом Нури\n06.2 Аёл киши ўз молидан бирон нарсани эрининг изнисиз сарфламаслиги ҳам эрнинг аёл устидаги ҳақларидан\nАбдуллоҳ ибн Амр розияллоҳу анҳумодан ривоят қилинади: Расулуллоҳ соллаллоҳу алайҳи ва саллам айтдилар: «Аёл киши эрининг изнисиз бировга ҳадя бериши жоиз бўлмайди» (Саҳиҳу сунанин-Насоий: 3518).\nАбдуллоҳ ибн Амр розияллоҳу анҳумодан ривоят қилинади: Расулуллоҳ соллаллоҳу алайҳи ва саллам айтдилар: «Аёл киши эрининг никоҳида турар экан, ўз молидан ҳам бировга ҳадя бериши (яъни, эрининг изнисиз) жоиз эмас» (Саҳиҳу сунанин-Насоий: 3517).\nВосила розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Аёл киши ўз молидан бирон нарсани эрининг изнисиз беҳуда сарфлаши мумкин эмас» (Ас-силсилатус-саҳиҳа: 775).\nАсмо розияллоҳу анҳодан ривоят қилинади: Бир аёл: «Ё Расулуллоҳ, менинг кундошим бор, агар эрим менга бермаган нарсани ҳам бергандек қилиб кўрсатсам мен учун гуноҳ бўладими?», деб сўради. Расулуллоҳ соллаллоҳу алайҳи ва саллам: «Ўзига берилмаган нарсани берилгандек қилиб кўрсатган одам ёлғондакам кийимларини кийиб олган одамга ўхшайди», деб жавоб бердилар (Муттафақун алайҳ).\nАёл киши эрининг изни ва розилигисиз нафл ибодатларга машғул бўлмаслиги ва уйига бировни киритмаслиги ҳам эрнинг аёл устидаги ҳақларидан\nАбу Саид розияллоҳу анҳудан ривоят қилинади: Биз Расулуллоҳ соллаллоҳу алайҳи ва саллам ҳузурларида эканимизда бир аёл келиб: «Эрим Сафвон ибн Муаттал мени намоз ўқисам уради, рўза тутсам оғзимни очириб юборади, бомдодни то кун чиқиб кетгунича ҳам ўқимайди», деди. Сафвон ҳам шу ерда эди. Расулуллоҳ соллаллоҳу алайҳи ва саллам ундан аёли айтган гаплар тўғрисида сўрадилар. У: «Ё Расулуллоҳ, “намоз ўқисам уради”, деган гапига келсак, у намозида иккита узун-узун сураларни ўқийди, ваҳоланки мен уни бундан қайтарганман», деди. Расулуллоҳ соллаллоҳу алайҳи ва саллам: «Агар битта сура бўлса ҳам одамлар учун кифоя қилган бўларди», дедилар. «“Рўза тутсам оғзимни очириб юборади”, деган гапига келсак, у рўза тутиб олади, мен эса ёш йигитман, (жимоъдан тийилишга) сабрим чидамайди», деди. Расулуллоҳ соллаллоҳу алайҳи ва саллам: «Аёл киши эрининг изнисиз (нафл) рўза тутмасин», дедилар. «Кун чиқиб кетгунича намоз ўқимайди, деган гапига келсак, биз (экинларимизни тунда суғоришга одатланган ва) шу нарса бизга маъруф (маъқул) бўлган хонадонмиз, (чарчаб тонгга яқин ухлаб қолсак) уйғона олмаймиз-да, кун чиқиб кетиб қолади», деди. Расулуллоҳ соллаллоҳу алайҳи ва саллам: «Уйғонгач, намозингни ўқиб ол, эй Сафвон», дедилар (Абу Довуд, Ибн Можа ривоятлари, шайх Албоний «Мишкот»да саҳиҳ санаган: 3269).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Аёл киши Рамазондан бошқа пайт эри борлигида унинг изнисиз рўза тутмасин, эри борлигида уйига унинг изнисиз ҳеч кимни киритмасин» (Муттафақун алайҳ).\nАлий ибн Аби Толиб розияллоҳу анҳудан ривоят қилинади: Расулуллоҳ соллаллоҳу алайҳи ва саллам аёлларга – яъни, уйларида – эрларининг изнисиз гапирилишидан қайтардилар (Ас-силсилатус-саҳиҳа: 652).\nАёли билан ўзи истаган кўринишда яқинлик қилиши, фақат орқасига яқинлик қилишдан сақланиши, шунингдек, ҳайз ва нифосли ҳолатида қўшилмаслиги эрнинг аёли устидаги ҳақларидан\nАллоҳ таоло айтади: «Сиздан ҳайз ҳақида сўрайдилар. Айтинг: У кўнгилсиз-нопок нарсадир. Бас, ҳайз пайтида аёлларингиздан четланингиз ва то покланмагунларича уларга яқинлашмангиз! (Ҳайздан пок бўлиб) ғусл қилганларидан кейин уларга Аллоҳ буюрган тарафдан келингиз! Албатта Аллоҳ тавба қилувчиларни ва ўзларини мудом пок тутувчиларни севади» (Бақара: 222).\nИбн Аббос розияллоҳу анҳумодан ривоят қилинади: «Ансорлар мушриклик вақтида аҳли китоблардан бўлган яҳудийлар билан яшашар, уларни ўзларидан илмли деб билиб, кўп ишларида уларга эргашишарди. Аҳли китоблар аёллар билан қўшилганда аёлларининг фақат олди томонидан яқинлашар ва буни аёллар учун энг ҳаёли йўл деб ҳисоблашарди. Ансорлар ҳам уларга эргашиб шундай қилардилар. Қурайш аҳли эса аёллари билан ғоят эркин-очиқ алоқа қилишар, аёлларининг олдидан, орқасидан ёки аёллари уларнинг устида бўлган ҳолда қўшилишдан роҳатланишарди. Ҳижрат вақтида Маккаликлар Мадинага келганларида, улардан бири ансория аёлга уйланди ва у билан шундай қўшилмоқчи бўлди. Аёл бундан норози бўлиб: «Биз фақат олди томондан яқинлашамиз. Сиз ҳам шундай қилинг ёки менга яқинлашманг!», деди. Бу келишмовчилик жиддий тус олди. Ҳатто Расулуллоҳ соллаллоҳу алайҳи ва салламнинг қулоқларига ҳам етиб борди. Шунда Аллоҳ таоло оят нозил қилди: «Хотинларингиз зироатгоҳингиздир. Бас, зироатгоҳингизга хоҳлаган жиҳатингиздан келаверингиз...» яъни олди томонидан, орқа томонидан ёки аёл эрининг устида бўлган ҳолда. Бу ерда фақатгина бола туғиладиган жой назарда тутилган (Ибн Аббос шарҳи)». (Саҳиҳу сунани Аби Довуд: 896).\nЖобир розияллоҳу анҳудан ривоят қилинади: «Яҳудийлар: «Агар эркак аёлининг олдига орқа томонидан яқинлашса, фарзанди ғилай бўлиб туғилади!», дейишарди. Шундан сўнг Аллоҳ таоло оят нозил қилди: «Хотинларингиз зироатгоҳингиздир. Бас, зироатгоҳингизга хоҳлаган жиҳатингиздан келаверингиз». Расулуллоҳ соллаллоҳу алайҳи ва саллам: «Олдидан ҳам, орқасидан ҳам мумкин, фақат фаржига (қинига) бўлиши шарти билан», дедилар (Муттафақун алайҳ).\nИбн Аббос розияллоҳу анҳумодан ривоят қилинади: «Умар ибн Хаттоб розияллоҳу анҳу Расулуллоҳ соллаллоҳу алайҳи ва салламнинг олдиларига келиб: «Ё Расулуллоҳ, мен ҳалок бўлдим!», деди. Расулуллоҳ соллаллоҳу алайҳи ва саллам: «Сизни нима ҳалок қилди, эй Умар?», дедилар. Умар розияллоҳу анҳу: «Кечқурун маркабимга (туямга) тескари миндим (яъни аёлимга орқасидан яқинлашдим)», деди. Расулуллоҳ соллаллоҳу алайҳи ва саллам унга жавоб қайтармадилар. Сўнг оят нозил бўлди: «Хотинларингиз зироатгоҳингиздир. Бас, зироатгоҳингизга хоҳлаган жиҳатингиздан келаверингиз...» Расулуллоҳ соллаллоҳу алайҳи ва саллам: «Олдидан, орқасидан қўшилаверинг, фақат орқа пешобига яқинлашишдан сақланинг ва ҳайз ҳолатида (жимо қилишдан) эҳтиёт бўлинг», дедилар» (Насоий, Термизий ривоятлари).\nХузайма ибн Собит розияллоҳу анҳудан ривоят қилинади: Расулуллоҳ соллаллоҳу алайҳи ва саллам: «Аллоҳ ҳақдан ҳаё қилмайди – аёлларингизнинг орқа пешобига қўшилманглар!», дедилар» (Аҳмад, Термизий ривоятлари, шайх Албоний «Мишкот»да саҳиҳ санаган: 3192).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам: «Аёлининг орқа тарафига яқинлашган одам малъундир!», дедилар (Аҳмад, Абу Довуд ривоятлари, Саҳиҳул-жомиъ: 5889).\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Кимда-ким ҳайзли аёлга ёки аёлининг орқа пешобига қўшилса ёки фолбинга бориб, унинг айтганларини тасдиқласа, Муҳаммад соллаллоҳу алайҳи ва салламга нозил қилинган нарсага (динга, Қуръон ва суннатга) кофир бўлибди» (Абу Довуд, Термизий ва бошқалар ривояти) бошқа ривоятда “Муҳаммад соллаллоҳу алайҳи ва салламга нозил қилинган нарсадан пок бўлибди”.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Аёлнинг орқа тарафига қўшилган кишига Аллоҳ қарамайди» (Ибн Можа, Байҳақий ривоятлари, Саҳиҳут-тарғиб ват-тарҳиб: 2431).\nУқба ибн Омир розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Хотинларининг орқасига қўшиладиган кимсаларни Аллоҳ лаънатласин» (Табароний ривояти, Саҳиҳут-тарғиб: 2429).\nХузайма ибн Собит розияллоҳу анҳудан ривоят қилинади: Расулуллоҳ соллаллоҳу алайҳи ва саллам: «Аёлларнинг орқаларига яқинлик қилиш ҳаромдир», дедилар (Насоий ривояти, Ас-силсилатус-саҳиҳа: 873).\nТовусдан ривоят қилинади: Ибн Аббос розияллоҳу анҳумодан аёлининг орқасига қўшиладиган киши ҳақида сўралган эди, у: «Бу мендан куфр ҳақида сўраяпти», деди (Насоий ривояти, шайх Носир «Одобуз-зифоф»да саҳиҳ деган).\nАёлига ҳайзлик ҳолатида қўшилган киши тўлайдиган каффорат\nИбн Аббос розияллоҳу анҳумодан ривоят қилинади: Аёлига ҳайзли ҳолида жинсий алоқа қилиб қўйган киши ҳақда Расулуллоҳ соллаллоҳу алайҳи ва саллам: «Бир динор ёки ярим динор садақа қилади», дедилар» (Асҳобус-сунан ва Табароний ривоятлари).\nКиши ҳайзли аёли билан қўшилишдан бошқа ҳар қандай ишни қилиши мумкин\nАнас ибн Молик розияллоҳу анҳудан ривоят қилинади: «Яҳудийлар аёлларини ҳайз ҳолатида уйдан ташқарига чиқариб қўйишар, уй ичида улар билан бирга еб-ичмас ва бирга ухламасдилар. Расулуллоҳ соллаллоҳу алайҳи ва салламдан бу ҳақда сўралганда оят нозил бўлди: «Сиздан ҳайз ҳақида сўрайдилар. Айтинг: «У (эр-хотин учун) азиятдир. Бас, ҳайз пайтида аёлларингиздан четланингиз ва то покланмагунларича уларга яқинлашмангиз». Расулуллоҳ соллаллоҳу алайҳи ва саллам: «Улар билан уй ичида бирга бўлинглар ва қўшилишдан бошқа барча нарсани қилаверинглар», дедилар. Шунда яҳудийлар: «Бу одам биз қилаётган ҳар бир ишнинг тескарисини қилмагунича тинчимайди шекилли?!», дейишди (Саҳиҳу сунани Аби Довуд: 231).\nОиша розияллоҳу анҳодан ривоят қилинади: «Бизлардан биримиз ҳайз кўрганида, Расулуллоҳ соллаллоҳу алайҳи ва саллам унга изор (яъни, белдан пастга кийиладиган кийим) кийиб олишини буюрардилар. Сўнг у билан бирга ётаверардилар» (Муттафақун алайҳ).\nОиша розияллоҳу анҳодан ривоят қилинади: «Бизлардан бировимиз ҳайз ҳолатида бўлсаю, Росулуллоҳ соллаллоҳу алайҳи ва саллам уни кийимсиз ҳолда қучмоқчи бўлсалар, ҳайз даврида изор кийиб олишни буюрар, сўнг уни қучар эдилар.» (Оиша розияллоҳу анҳо) дедилар: «Қай бирингиз ўз шаҳватига Набий соллаллоҳу алайҳи ва саллам эга бўлганларидек эга бўла оларди?!» (Бухорий ривояти).\nМаймуна розияллоҳу анҳодан ривоят қилинади: «Расулуллоҳ соллаллоҳу алайҳи ва саллам аёлларидан бирини ҳайзли эканида, эгнида сонларининг ёки тиззаларининг ярмигача тўсиб турадиган изори бўлган ҳолида қучар эдилар» (Саҳиҳу сунани Аби Довуд: 239).\nИтоат фақат яхши ишларда бўлади, Холиққа осий бўлинадиган ишларда махлуққа – унинг шаъни ҳар қанча улуғ бўлмасин – итоат қилинмайди\nАёллар билмоқлари лозимки, эрга итоат дегани мутлақ итоат эмас, балки у фақат яхши ишларга ва Аллоҳ таолога итоат қилиш доирасига чекланган. Эр агар Аллоҳ таолога осий бўлинадиган ишларга, масалан намоз ўқимаслик ё ҳижобни ташлаш ё бегона эркаклар билан аралашиб юриш каби ҳаром қилинган ишларга буюрса, унга итоат қилинмайди.\n«Биз инсонни ота-онасига яхшилик қилишга буюрдик, (аммо) агар улар сен ўзинг билмаган нарсаларни (яъни сохта «худо»ларни) Менга шерик қилишинг учун зўрласалар, у ҳолда уларга итоат этмагин!» (Анкабут: 8).\n«Агар улар (яъни ота-онанг) сени ўзинг билмаган нарсаларни Менга шерик қилишга зўрласалар у ҳолда уларга итоат этма! Уларга (гарчи кофир бўлсалар-да), дунёда яхши муомалада бўлгин» (Луқмон: 15).\nОта-онанинг фарзанд устидаги ҳақлари ҳар қанча улуғ бўлишига қарамасдан гуноҳ ишларда уларга итоат қилмасликка буюрилган экан, энди аёл киши агар эри уни Аллоҳга ширк келтиришга ёки Аллоҳга маъсият бўладиган ҳар қандай ишга буюрса унга итоат қилмасликка албатта лойиқроқ. Зотан, Холиқнинг ҳаққи махлуқнинг ҳаққидан муқаддам туради, Аллоҳ субҳанаҳу ва таолога итоат қилиш махлуққа итоат қилишдан – у ким бўлишидан қатъий назар – муқаддам қўйилади.\nАлий ибн Аби Толиб розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Аллоҳга маъсият бўлган ишда итоат қилинмайди, итоат фақат маъруф ишлардадир» (Муттафақун алайҳ).\nНаввос ибн Самъон розияллоҳу анҳудан ривоят қилинади: Расулуллоҳ соллаллоҳу алайҳи ва саллам айтдилар: «Холиқнинг маъсиятида махлуққа итоат йўқдир» (Шайх Албоний «Мишкот»да саҳиҳ санаган: 3696).\nВафотидан кейин аёли унга тўрт ою ўн кун мотам тутиши ҳам эрнинг аёли устидаги ҳақларидан\nАллоҳ таоло айтади: «Сизлардан (мусулмонлардан) вафот қилган кишилар хотинларини қолдирган бўлсалар, улар тўрт ою ўн кун ўзларига қараб (идда сақлаб) турадилар» (Бақара: 234).\nУмму Ҳабиба розияллоҳу анҳодан ривоят қилинади: Расулуллоҳ соллаллоҳу алайҳи ва саллам айтдилар: «Аллоҳга ва охират кунига иймон келтирадиган аёл учун маййитга уч кечадан ортиқ аза тутиши дуруст эмас, фақат эри бундан мустасно, унга тўрт ою ўн кун аза тутади» (Муттафақун алайҳ).\nУмму Атийя розияллоҳу анҳодан ривоят қилинади: Расулуллоҳ соллаллоҳу алайҳи ва саллам айтдилар: «Аллоҳга ва охират кунига иймон келтирадиган аёл эридан бошқасига уч кечадан ортиқ аза тутиши дуруст эмас, фақат эрига тўрт ою ўн кун аза тутади – сурма қўймайди, (чиройли рангга) бўялган кийим киймайди – бўялган ипдан тўқилган мато бундан мустасно, – хушбўйлик ишлатмайди, фақат ҳайзидан пок бўлгач бир қисм хушбўйлик ишлатиши мумкин» (Муттафақун алайҳ).\nБотил шарт ҳақида\nУмму Мубашшир ал-Ансориядан ривоят қилинади: Набий соллаллоҳу алайҳи ва саллам Бароъ ибн Маърурнинг қизи Умму Мубашширга совчи қўйганларида у: «Мен эрим билан ундан кейин турмушга чиқмасликка шартлашганман», деди. Набий соллаллоҳу алайҳи ва саллам: «Бундай қилиш ярамайди», дедилар (Табароний ривояти, Ас-силсилатус-саҳиҳа: 608). Яъни, бундай шартлашиш дуруст эмас, чунки бу турмуш қилишга, фарзанд кўриш ва наслни кўпайтиришга тарғиб қилувчи ўнлаб шаръий далилларга зиддир.\nЭр-хотин ўртасидаги ҳақ-ҳуқуқларга меҳр-муҳаббат ва мулойимлик билан ёндошиш лозим, қўполлик ва қаттиққўлликдан, зўрлик ишлатишдан сақланиш керак. Зеро, Аллоҳ таоло ҳалимдир ва ҳар бир ишда ҳалимликни яхши кўради, ҳалимликка қаттиққўлликка бермаган мукофотларни беради, Аллоҳ бир хонадонни дўст тутса, унга меҳр-шафқат ва ҳалимлик киритиб қўяди.\nАллоҳ таолодан уйларимизни ва барча мусулмонларнинг уйларини меҳр-муҳаббат ва ҳалимлик билан тўлдиришини сўраймиз. У Эшитувчи, Яқин ва Ижобат қилувчи Зотдир.\nЭрнинг аёли устидаги ҳақ-ҳуқуқларини билиб олганимиздан сўнг, энди аёлнинг эр зиммасидаги ҳақлари билан танишиб чиқишга ўтамиз.\n Сунан Аби Довуднинг шарҳи Авнул Маъбудда шарҳловчи шундай дейди: “Сафвонга бу ҳолат гоҳида бўлиб турган бўлса керак. Бунинг сабаби у билан бирга уни уйғотадиган одамнинг бўлмаслиги бўлиши мумкин. Беузр бундай ҳолатда давом этиш, бўлиб ҳам саҳобийдан бунинг содир бўлиши мумкин эмас.”\nСафвоннинг узри ҳам ҳолатнинг давомий эмаслигига далолат қилади. У ухлаб қолишига тунда суғоришни сабаб қилиб кўрсатди. Малумки суғориш мавсумий ва ҳар куни такрорланмайдиган ишдир.\n Агар ҳайзининг аввалроғида қўшилса 1 олтин динор (яъни 4,25 гр атрофида) каффорат тўлайди, ҳайзи охирлашиб, покликка яқинлашиб қолганда қўшилса ярим динор каффорат тўлайди, валлоҳу аълам.\n‹ 06. Эрнинг аёли устидаги ҳақлари юқорига 07. Аёлнинг эр зиммасидаги ҳақ-ҳуқуқлари ›


Бўлган воқеа: Бировнинг ҳақи... - zarnews.uz\nБуни менга бир талаба айтиб берганди.\n- Тирикчилик сабаб беш-тўрт сўм топиш учун ишга чиқиб турардик. "Мардикор бозори"да одатдагидек харидор кутиб турганимизда бир башанг кийинган киши кибру ҳаво билан олдимизга келди.\n– Ҳовлига гул экиш керак, – деди.\nУнинг манманлиги малол келса ҳам ишсиз қолишимиздан қўрқиб, нархни келишиб олиб, ноилож рози бўлдик.\nМашинасида унинг ҳовлисига бордик. Гул экиладиган майдон анча катта эди. Бойвачча ишни бошлаш пайтида қўшиб қўйди:\n– Ҳақларингни гулни экиб улгурсангларгина оласан! Бўлмаса бир сўм ҳам бермайсан!\nРози бўлдик ва ишга қаттиқ киришдик. Иш оғир, ер анча қаттиқ. Иш қуроллари ҳам жуда боп эмас. Унинг устига бу пўрим йигит бир оз дам олишга ҳам қўймай, бизнинг тепамизда турди. Ўлгудек ишлаб, ниҳоят шом пайтида зўрға ишни тугатдик. Айниқса, орамизда ёши каттароқ шеригимиз бор эди, ўша киши сиртдан билдирмаса ҳам, анча ҳориб қолди.\nНиҳоят иш якунланиб, юз-қўлларимизни ювиб, кийимларимизни алмаштирдик. Ҳалиги бойвачча уйига кириб кетди. Биз "Энди у пулни олиб чиқар", деб анча кутдик, аммо ҳеч гап йўқ. Охири одобдан бўлмаса ҳам ичкари уйининг эшигига бориб чақиришимизга тўғри келди.\nУ сўрида ястаниб ётганча телевизор томоша қиларди. Бизга беписандлик билан қараб:\n– Э-ее... Сенлар ҳалиям шу ердамисанлар? Ҳақларингни эртага оласанлар, - деди.\n– Ўйлаб гапиряпсизми? Эртага яна келамизми?\n– Э, бошимни оғритмаларинг! Асабимга текканларинг учун бир сўм ҳам бермайман! Қани, уйни бўшатиб қўйларинг!\nУнинг бу гапидан ҳангу-манг бўлиб қолдик. Босиқлик билан инсофга чақирмоқчи ҳам бўлдик. Бироқ у истеҳзо қилишдан нарига ўтмади. Шунда ҳалиги ёши катта шеригимиз тасалли бериб, бойваччани Худога солиб, "Майлига, хонага қайтамиз", деди. Лекин орамиздаги энг ёш йигит чидай олмай:\n– Илоҳим, бизнинг ҳақимиз жанозангга буюрсин! – деб юборди. Бу гапни эшитган бойваччанинг хотини қўрқиб кетди:\n– Оғзингизга қараб гапиринг!..\nВақт алламаҳал бўлиб қолгани сабабли автобус, йўналишли таксилар ҳаракати тўхтаган. Чўнтагимизда таксига етарли пулимиз йўқ эди. Ноилож пиёда кетишга мажбур бўлдик. Анча юрганимиздан кейин ёнимизга бир енгил машина келиб тўхтади.\n- Чиқинглар, акалар. Обориб қўяман, - деди ҳайдовчи.\nБиз бир-биримизга қараб қолдик. Чунки унга берадиган йўлкирамиз йўқ эди. Ноилож баҳона қилдик:\n- Йўқ, раҳмат, пиёда кетаверамиз.\n- Шу ярим кечада-я? Қаёққа борасизлар ўзи?\nМанзилни эшитиб: - Вой бўў! Қачон етиб борасизлар у ерга. Чиқинглар, мен киракаш эмасман, бепул обориб қўяман, - деб илтифот қилди.\nБиз машинага чиққач, нима қилиб юрганимизни сўради. Бўлган гапни эшитиб, анча жаҳли чиқди ва тасалли берди. Сўнг давом этди:\n– Акалар, шу десанглар, бугун ҳаётимда энг қувончли кун. Фарзандли бўлдим. Ҳозир туғруқхонадан, келинларингизнинг олдидан келяпман. Шу туғилган фарзандим учун эҳсоним бор эди. Сизларни Худо етказди, - деди.\nСўнг ёнидан анча пул чиқарди ва бизларга узатди. Йўқ деганимизга қулоқ солмай мажбур қўлимизга тутқазиб қўйди.\nҲар биримизга берилган пул ҳатто бугунги келишилган хизмат ҳақидан ҳам ортиқроқ эди.\nТақдир тақозосига кўра орадан бир ҳафта ўтиб яна ўша кўчага бориб қолдик. Ҳалиги бойваччанинг уйи томон қарагим келмас эди. Лекин унинг дарвозаси олди одамлар билан гавжум эди.\n– Тўй бўляпти, шекилли, – деди шерикларимнинг бири ҳайдовчига қараб.\n– Э, тўй қаёқда, – деди ҳайдовчи. – Кеча бу ҳовли эгасининг ўғли автоҳалокат туфайли оламдан ўтди. Ўшанинг жанозаси...


“Сардоба”даги кўнгилсиз ҳодисага нима сабаб бўлди? - EFFECT.UZ\n“Сардоба”даги кўнгилсиз ҳодисага нима сабаб бўлди?\n. 13:32 | 02.05.2020\n2017 йилнинг май ойида Ўзбекистон президенти кеча, 1 май куни сув чиқиб кетган Сирдарёдаги “Сардоба” сув омбори билан танишган эди.\nШавкат Мирзиёев ташаббуси билан 2010 йилда Жанубий Мирзачўл каналининг марказий тармоғи оқиб ўтган ҳудудда сув омбори бунёд этилган. Жорий йилда қурилиши якунланадиган гидроиншоотда 922 миллион куб метр сув тўпланади. Бу Сирдарё ва Жиззах вилоятларидаги унумдор ерлардан фойдаланиш, қишлоқ хўжалиги экинлари ҳосилдорлигини ошириш имконини беради дегани.\nАммо 1 май куни “Сардоба” сув омбори дамбасининг 6 пикет девори ўпирилиб, сув қочиши оқибатида юз берган кўнгилсиз ҳодиса, асосан, экин майдонларига зарар етказди. Фавқулодда вазиятлар вазирлиги жабрланган ва ҳалок бўлганлар бўйича маълумот келиб тушмаганини маълум қилган.\nҲайрият! Ҳеч бир жон бу офатдан жабр кўрмаган! Халқимиз ҳар бир ишдан ҳикмат излайди. Кўнгилсиз ҳолатларни ҳам яхшиликка йўяди: келган бало шунга урган бўлсин! “Сардоба”даги бало ҳам ўша сув босган экинларга урган бўлсин!\nҲукумати раҳбари бошчилигида тегишли вазирлик ва идоралар раҳбарлари воқеа жойида туриб, аҳолини хавфсиз жойга кўчириш, фавқулодда вазият оқибатларини бартараф этиш ишларига бош-бош бўлиб тургани одамни хотиржам қилади. Аммо кишини мулоҳазага ундайдиган жиҳат ҳам йўқ эмас.\nМасалан, мақола муаллифини ўйлантираётгани шуки, бу ҳолат қандай юз берди? “Ўзгидромет” бугун-эрта республиканинг бошқа ҳудудлари қаторида, Сирдарёда ҳам кучли ёмғир ёғишидан огоҳлантираётган бир пайтда омбор сувини жиловлаб бўладими?\nЁки жамғарилган сув тўлиқ оқизиб юбориладими? Хуллас, саволлар кўп. Бу ҳақда расмийлар мавриди билан изоҳ беришади.\nЯна бир жиҳат. Сув қочиши табиий ҳолат оқибатида рўй берганида вазиятни қайсидир маънода тушуниш мумкин эди. Афтидан, у техноген эканга ўхшамоқда. Нега бунга йўл қўйилди?\nҚолаверса, ушбу гидроиншоот эски бўлмаса, ҳали фойдаланишга топширилганига атиги 2 йил тўлди. Буни қурган қурувчи ва муҳандислар ўзини ҳозир айбдор ҳис қиляптимикан? Иншоот хавфсизилигига жавобгар бўлган масъуллар-чи? Шу ерда ишлаб, рўзғор тебратаётганлар наҳот буни илғамаган, сезмаган? Назоратчилар қаёққа қаради экан?\nСув тақчиллиги кутилаётган бу йилги шароитда сув омборида обиҳаётнинг беҳуда йўқотилиши, тағин экин майдонларининг абгор этилиши… бу қишлоқ хўжалиги, озиқ-овқат хавфсизилигини таъминлаш ишларига катта зарба бўлиши аниқ. Гап айланиб, яна ўша мулоҳазага тақалади: бу йил оғир келди, ташвишлар эгиз бўляпти. Илоҳим, бу синовларнинг охири бўлсин!..\nOʻzbekiston Jahon bankidan 200 million dollar olyapti


"Пахтакор" Осиё чемпионлар кубогида 5:0 ҳисобидаги мағлубиятдан қандай чиқиб кетганини биласизми?\n15 май, 2020, 21:24\n1998 йил Осиё чемпионлар кубогида (ҳозирги Осиё Чемпионлар лигаси) иштирок этган "Пахтакор" ўша мавсум Осиё клублар турнирларидаги энг ажойиб "камбэк"лардан бирини уддалаган.\nБиринчи босқичда Тожикистоннинг "Хўжанд" жамоасини икки ўйинда 5:2 ҳисобида доғда қолдирган "шерлар" нимчорак финалда Туркманистоннинг "Ниса" клуби билан тўқнаш келади. Мавсумни муваффақиятли ўтказаётган тошкентликлар Ашхободдаги биринчи ўйинда кутилмаганда 0:5 ҳисобида имкониятни бой берди. Икки ҳафтадан кейин Тошкентда ўтадиган жавоб баҳсида Вега да Сильва шогирдларини мураккаб вазифа кутиб турарди. Қолаверса, "Ниса" Қурбон Бердиев бошчилигида яхши ўйин намойиш этаётганди.\n23 октябрь куни "Пахтакор" стадиони мухлислар билан лиқ тўлди. Ўйинни кўриш учун 50 минг мухлис ташриф буюрган. Беллашув бошланиши биланоқ ҳужумга ўтган "Пахтакор" илк дақиқадаёқ пенальти ишлайди ва рақиб посбони сўнгги умид фоли учун майдондан четлатилади. Пенальтини Миржалол Қосимов аниқ амалга оширади. Рақибнинг камчилик бўлиб қолганидан фойдаланган жамоамиз тинимсиз ҳужум уюштиришга тушади. Биринчи бўлимнинг ўзида умумий фарқ минимал кўринишга келтирилади. Александр Хвостунов, Миржалол Қосимов ва Игорь Шквирин киритган тўплар натижасида ҳисоб 45-дақиқада 4:0га етади. Иккинчи бўлимда яна икки гол уриб, дарвоза дахлсизлигини сақлаб қолиш талаб этиларди.\nxakamni sotib olgandurda


Моуриньо: Дембеле, Гризманн ва Мбаппе рақибни менсишмади\n17 июнь, 2018, 16:59\n“Манчестер Юнайтед” клуби бош мураббийи Жозе Моуриньо ЖЧ-2018 гуруҳ доирасида Франция Исландия (2:1) учрашуви ҳақида фикр билдирди.\n- Франция терма жамоаси ярим ҳимоячиларининг учрашувдаги ҳаракатлари ҳақида нима дея оласиз?\n- Корентен Толиссо, Поль Погба ва Н`Голо Канте прессингда ўзларини яхши кўрсата олишмади.\n3 кун давомида кузатган ўйинларимдан шундай хулоса қилдимки, ҳар бир терма жамоанинг ярим ҳимоя чизиғи ажойиб тарзда ишлаб чиқилган. Францияликлар ўзларининг дарвозалари олдида ўйнашга ҳаракат қилишди, бунга сабаб ўз кучларини тежаш асосий мақсад қилиб қўйилгани.\nПогбанинг голи ҳақида фикрингиз?\nМенинг фикримча, бу автогол эди. Бироқ бу ҳеч қандай аҳамиятга эгамас, асосий натижага эришилди. Ўйлашимча, Франция терма жамоаси етакчилари Дембеле, Гризманн ва Мбаппе рақибни менсишмади.\nПогбанинг ўйини ҳақида шуни айтаолманки, у учрашувда бин неча маротаба етакчиликни қўлга олмоқчи бўлди ва майдонда хужум чизиғида кўпроқ ҳаракат қилиб, натижага эришди, - дея Моуриньонинг сўзларидан иқтибос келтиради RT нашри.


Зайтун меваси ва ёгининг фойдалари – КУН УЗ\nГлавная / Маданият / Зайтун меваси ва ёгининг фойдалари\nЗайтун меваси ва ёгининг фойдалари\n31.03.2018\tМаданият Comments Off on Зайтун меваси ва ёгининг фойдалари 3,056 Показы\nЗайтун ёги инсон организми учун нихоятда фойдали булиб, конда холестериннинг зарарлисини (LDL) камайтириш, фойдали холестеринни (HDL) купайтириш хусусиятига эга. Зайтун меваси таркибида юздан ортик моддалар, асосан, мой, оксил, гликозидлар, дармондорилар бор.\nЕр юзида етиштириладиган зайтун мевасининг 90%идан ёг олинади, бунда уни консервантлар кушмасдан туриб узок муддат саклаш мумкинлиги тахсинга сазовор. Хозирги замон илмий тадкикотлари ва изланишлари зайтун меваси ва ёги тугрисида кандай тавсиялар бермокда?\nНью-йорк университетидан доктор Ахренс бундай дейди: “Урта ер денгизи мамлакатлари ахолисининг дунёнинг бошка мамлакатлари ахолисидан юрак, кон-томир касалликлари билан сезиларли кам огришининг энг асосий омили уларнинг зайтун ёги истеъмол килишларидир”.\nМунтазам зайтун ёги истеъмол килувчи кишилар юрак, кон-томир касалликларига дучор булмасликларига асосий сабабчи экани илмий тарафдан исботланган. Бундай кишиларда кон босими, кондаги канд ва холестерин даражаси паст булиши юз минг киши билан утказилган илмий тадкикотларда уз исботини топган.\nМеваси ёгга бой, турли навларига караб, улардан 50%дан 80%гача ёг олиш мумкин. Меваси оксил, пектин, канд моддалари ва витаминларга бой: унда В, С, Е, Р – актив катехинлар, калий, фосфор, темир тузлари ва бошка моддалар мавжуд.. Бундан ташкари, углеводлар, фенолкарбон кислоталар, пектин моддалари, тритерпен сапонинлари борлиги аникланган.\nЗайтун ёги бу дарахт мевасининг асосий махсулоти булиб, асосан шу максадда экиб етиштирилади. Лекин мевалари хам консерва саноатида кенг истеъмол килиниб, яшил мевалари консерваланади, кора меваларидан тузлама тайёрланади. Зайтун ёги шпрот ва сардин тансик балик консервалари тайёрлашда ишлатилади.\nКонсерваланган, тузланган зайтун мевалари узига хос ёкимли мазага эга булиб, дастурхонда озик-овкатлар билан бир каторда туради, энг асосийси хар хил иллатларга карши шифобахшлиги билан ажралиб туради.\nУнинг инсон саломатлиги учун фойдали эканини куйидагилар билан изохлаш мумкин: зайтун ёги ошкозонда енгил хазм булувчи ёгдир. Унинг хушбуй хиди иштахани очади, шу сабабдан турли салатларга кушилади. Шунинг учун хам у болаларнинг соглом усишига ёрдам беради ва ёши улугларнинг эрта кариши олдини олади.\nЗайтун ёги коннинг куюклашиши ва томирларнинг котиб колишининг хам олдини олувчи мислсиз воситалардан биридир. Жигар фаолиятини яхшилайди, сафро йулларини фаоллаштиради, ошкозон меъёридан юкори кислоталилигининг олдини олиб, яра пайдо булмаслигини таъминлайди.\nМилк, тери ва аллергик касалликларни даволашда хам фойдалидир. Зайтун ёги D витаминига бой, шу сабабли рахит ва болдир суякларининг кийшик усишини даволашда фойда беради. Куёш нуридан махрум, коронги хоналарда яшовчиларга фойдалидир.\nМутахассислар таъкидлашича, зайтунда инсон организми учун зарур булган барча витаминлар ва микроэлементлар мавжуд. 80%гача ёгга эга булган хом магизида узининг хусусиятлари билан нодир булган туйинтирилмаган ёгли кислоталар таркибига кирувчи: 75% олеин кислотаси, 13% линол кислотаси ва 0,55% линолен кислотаси мавжуд. Чорва молларининг ёгидан фаркли уларок зайтун ёги инсон организми учун нихоятда фойдали булиб, атеросклероз, юрак ва кон-томир касалликлари ривожланишининг олдини олади, унда холестерин моддаси йук ва бу модданинг организмдан чикарилишига кумак беради, хазм килиш аъзоларига самарали таъсир килади.\nИспаниялик соха мутахассислари зайтун ёги хар кандай ёшдаги инсонга фойдали булиб, хатто болалар овкат рационига асос булиши уринли ва нихоятда фойдали деб хисоблашади. Гап шундаки, бу ёг таркибига кирувчи кислота моддалар F витаминининг асосий булаги булиб, инсон организми хужайралари кобигига зарур булган курилиш материали сифатида хизмат килади, организмнинг узи уни кисман синтезлайди.\nХайвон ёгидан фаркли равишда зайтун ёги кислоталари организм учун анча фойдали булиб, танада гликемия (семиришнинг хавфли тури) даражасини пасайтиради, юрак-томир касалликлари олдини олиб, овкат хазм килиш аъзоларига ижобий таъсир этади, организмнинг ёшаришига ёрдам беради.\nЗайтун мевасини хар куни истеъмол килиш юрак-томир тизимидаги стенокардия, инфаркт, саратон (рак), айникса, аёллардаги кукрак саратони, кандли диабет, семириш касалликлари хавфини камайтиради. Шунингдек, зайтун ёги таркибидаги моддалар кондаги зарарли холестерин ва триглицерид микдорининг ошиб кетишига йук куймайди.\nЗайтун меваси таркибидаги А, Д, Е ва К витаминлари инсон суягини мустахкамлайди, ичак фаолиятини яхшилайди. Зайтун ёги юкори артериал кон босимини нормаллаштиради. Зайтун ёги инсон танасига тулик сингади. Кадимги греклар узларини хар томонлама бакувват килиш учун хар куни эрталаб бир кошик зайтун ёги ичиб, оркасидан бир кошик асал истеъмол килганлар. Бу усул эркаклик кувватининг ошишига хам самарали таъсир этади.\nЗайтун ёгини терига суртилса, уни чиройли килади, истеъмол килинса, сочлар ва тирноклар усишига ижобий таъсир курсатиб, тиш ва милкларни сог ва мустахкам килади.\nПред. Солик конунчилигини такомиллаштириш буйича тадбиркорлик субъектларининг таклифлари урганилмокда\nСледующая Ижобат булган дуо\nУзбекистонлик беморларга “аллергик паспорт” берилади\nБир кунлик чакалогини 1000 долларга сотмокчи булган хоразмлик аёл ушланди\nИсроил мудофаа вазири истеъфо бери\nУзбекистонда Экологик партия тузиш ташаббусини илгари сурган гурух пайдо булди\nАндижонда тиббиёт ходимлари касам ичмади


Ўзбекистонлик аёл деярли бир йил давомида ўз оиласида қулликда бўлган - Anhor\nAnhor Все посты Ўзбекистонлик аёл деярли бир йил давомида ўз оиласида қулликда бўлган\nЎзбекистонлик аёл деярли бир йил давомида Исроилда ўз турмуш ўртоғининг оиласида қулликда бўлди. У билан юз берган мудҳиш воқеа аёл вақтидан олдин фарзанд кўрган Ришон ле-Циондаги касалхона ходимлари полицияга мурожаат қилганидан кейингина маълум бўлди, деб ёзади “Izrus” нашри. Ушбу иш юзасидан жабрланувчининг қайнонаси ва қайнопаси ҳибсга олинган, унинг турмуш ўртоғи эса Ўзбекистонга қочиб кетишга муваффақ бўлган.\n2013 йил охирида бу оила икки ёшли фарзанди билан Ўзбекистондан Исроилга боради, бу ерда эрнинг оиласи, яъни онаси ва опаси яшарди. Аёл ишга рухсатнома расмийлаштиради, янги мамлакатда ишлаб яхши ҳаёт кечираман деб ўйлайди, бироқ бунинг ўрнига ўз оиласида қулга айланади.\nҚариндошлари уни фаррош бўлиб ишга жойлашишга мажбур қилади ва ишлаб топган пулининг ҳаммасини олиб қўяди. Оғир ишдан келганидан кейин аёл уйда қайнопасининг болаларига қараши, уй юмушларини ҳам бажариши керак эди. Турмуш ўртоғи хотинининг ҳар бир ҳаракатини назорат қилиб турарди ва ҳар қандай хатоси ёки камчилиги учун уни дўппосларди. Шунингдек, аёлни эрининг қариндошлари ҳам урган. Бундан ташқари жабрланувчини хўрлаб-камситишган. У сочини кесмаслиги ва бўямаслиги, фақат битта кўйлакда юриши ва уни ойда фақат бир марта ювиши керак бўлган. Ўзбекистондаги қариндошлари билан мулоқотни ҳам чеклашган.\nАёл ҳомиладор бўлиб қолганида ҳам уни оғир ишлардан озод этишмаган ва қорни оғриётганига қарамасдан шифокорга мурожаат қилишига рухсат беришмаган. Ҳомиладор аёл оғриқдан ҳушини йўқотганидан кейингина қариндошлари тез ёрдамни чақирган. Касалхонада аёлнинг қорнида яллиғланиш бошлангани аниқланган ва болани муддатидан тўрт ой олдин онасининг қорнидан “кесарево” йўли билан олишган. Ҳозир чақалоқ вақтидан олдин туғилган болалар бўлимида, жабрланувчининг ўзи эса зўравонликни бошидан кечирган аёллар учун мўлжалланган бошпанада яшамоқда.\nАёл ижтимоий соҳа ходимларига ва терговчиларга ўзи билан нималар рўй берганини айтиб берган. Нашрда ёзилишича, ушбу мудҳиш воқеа уларнинг кўзидан ёш чиқишигача олиб келган. Ҳозир жабрланувчининг 54 ёшли қайнонаси ва 27 ёшли қайнопасига айблов қўйилган. Мазкур ишнинг асосий “қаҳрамони” эса Ўзбекистонга қочиб кетган, ҳозир у қидирувда.\nАнҳор бўйи сайрга тайёрми?


Альфа-Банк корпорацияси дунёга танилиб улгурди. Россиянинг барча шаҳарларида Альфа-Банк ҳудудий бирлашмаси бошқа молия институтлари орасида ажралиб кўриниб туради.\nБугунги кунда ушбу гўзал ҳаёт курашувчиси, унинг наполеонларча режалари ҳақида эшитмаган одам кам бўлса керак. У Болқон ороллари кўчмас мулк бозорларини даярли эгаллаб ва кўплаб мамлакатлар иқтисодий ислоҳотларида из қолдиргани билан ном қозонди.\nМайкл Портер (инглизча Michael E. Porter; 1947-йилда туғилган) — Гарвард бизнес-мактаби (инглизча Harvard Business School) ишбилармонлик маъмурлиги кафедраси профессори, иқтисодий рақобат, шу жумладан, ҳалқаро бозорлардаги рақобат, мамлакатлар ва ҳудудлар ўртасидаги рақобат масалаларини ўрганиш бўйича таниқли мутахассис. Мамлакатларнинг рақобатбардош афзалликлари назариясини ишлаб чиққан.\nАлан Гринспен ўзига хос шахс бўлиб, инсоният ривожи тарихида кўплаб излар қолдирган кишилардан бири саналади. Унинг исми замонамиз ва яқин ўтмишдаги тарихий даврлар билан боғлиқ ва давримизнинг буюк кишилари билан бир қаторда тилга олинади.\nДональд Трампнинг тарихи бошқаларникига унчалик ўхшамайди. У бутун умр қашшоқликдан чиқишга ҳаракат қилиб келган камбағал бола бўлмаган. У туғилган вақтидаёқ миллионер эди. Гап шунда-ки, унинг отаси Фред Трамп Нью-Йоркдаги турар жойлар қуриш билан шуғулланган корчалонлардан бири эди. Меҳнаткаш ва ҳалол тадбиркор бўлган Фред 20 млн. долларлик бойлик тўплашга эришди. Униг ўғли Дональд эса, оиланинг пулини кўпайтириб, ҳақиқий миллиардерга айланди.\nЖуда қизиқ ҳолат – дунёдаги энг бой киши ҳақида ҳамма билади, лекин иккинчи, учинчи, тўртинчи ўриндагилар ҳақида на Ўзбекистонда, на Россияда яхши билишади. Биз бу камчиликни тўлдиришга ҳаракат қиламиз. Ушбу мақола билан биз дунёдаги энг бадавлат кишилар ҳақидаги туркум мақолаларни бошлаймиз. Forbes журнали маълумотларига кўра, 2010 йил якунлари бўйича бойлар рўйхатининг иккинчи ўрнида Уоррен Баффетт (Warren Buffet) туради.\nАдам Смитнинг исми, ҳозирги кунда кишилар унинг тарихи ва таржимаи ҳоли билан фақат касби тақозосига кўра қизиқишларига қарамасдан, кўпчиликка яхши таниш. Лекин ўз вақтида Смитни замонасининг энг етук алломаларидан бири сифатида билишар эди. Адам Смитнинг таржимаи ҳоли шунчалик кўпчилик томонидан ёзилган-ки, ҳатто уларга қараб туриб ўша вақтдаги Англиянинг тарихини ёзиш мумкин.\nСорос ҳақида Сороснинг ўзини жалб этмаган ҳолда гапириш жуда қийин (айтмоқчи, у ўзи ҳақида китоб ёзди), чунки унинг фикрлаш тарзи ва кўплаб молия тизимлари шунчалик кўп қиррали-ки, Сорос томонидан қилинган ишларни санаб чиқишнинг ўзи мураккаб - унинг таржимаи ҳолини гапириб бериш ҳақида эса, гапирмаса ҳам бўлади. Шу сабабли ҳикояни лирик чекинишларсиз энг асосий нарсалардан бошлаймиз.


Жазоирнинг собиқ вазири аввал содир этган жиноятлари учун жазога тортилмоқда | Azon.uz - Ахборот-таҳлилий портал\n629 10:48 16.02.2022\nЖазоирнинг собиқ энергетика вазири ва ОПЕК президенти Чакиб Халил коррупцияда айбланиб, 20 йиллик қамоқ жазосига сиртдан ҳукм қилинди.\nХалил устидан суд жараёни бўлиб ўтганидан икки ҳафта ўтиб, Сиди МʼҲамид пойтахт суди 14 февраль куни прокуратуранинг “2019 йил сентябрь ойида чиқарилган халқаро ҳибсга олиш буйруғи ижроси билан 20 йиллик қамоқ жазоси тайинлаш” ҳақидаги сўровларини маъқуллаган.\nШунингдек, у икки миллион Жазоир динори (14 233 доллар) миқдорида жаримага тортилади.\nМамлакатнинг собиқ президенти Абдулазиз Бутефлика даврида Жазоир Энергетика вазирлигини бошқарган Хелил 2010 йилда, қатор коррупция можаролари фош бўлгач, ҳукуматни тарк этиб, АҚШга қочиб кетган эди. 2013 йилда унга қарши халқаро ҳибсга олиш ордери чиқарилган, бироқ ҳибсга олиш ордери бекор қилинганидан кейин у 2016 йилда Жазоирга қайтган.\nБироқ 2019 йилда Бутефлика президентликдан четлатилиб, истеъфога чиққанидан сўнг, норозилик намойишлари ўтказилиб, уларда ҳукуматдан собиқ президент давридаги таниқли ҳукумат ёрдамчилари ва амалдорларини ҳибсга олиш, тергов қилиш ва судга беришни талаб қилинган. Халилга қарши коррупция бўйича тергов қайта очилгач, у яна Жазоирдан қочишга мажбур бўлган.\nКатта қудратга эга бўлган собиқ энергетика вазирининг ҳозир қаерда экани маълум эмас. Шу сабабли Халилга нисбатан ҳукмлар сиртдан чиқарилган. Собиқ вазир Америка фуқаролигига эга бўлгани учун ҳозирда АҚШда эканлиги тахмин қилинмоқда.\nЖазоирнинг амалдаги президент Абдулмажид Теббуннинг ўтган ойда коррупция ҳолатларини тергов қилиш ва уларга қарши курашиш бўйича орган ташкил этиш тўғрисида буйруқ берди. Шундан сўнг ҳукумат вакиллари томонидан амалдорлар ўртасида коррупцияга қарши курашиш бўйича қўшимча чоралар кўрилмоқда.\nЖазоир Махсус ОПЕК Президент\n242 14:45 21.06.2022\n833 21:05 17.06.2022\n747 19:35 23.02.2022\n966 18:35 11.02.2022


00:00 / 09.01.2010 | eski savollar | 22412\nҲурматли Шайх Ҳазратлари. Бизда таҳорат қилишдан олдин мустаҳаб қилиш (жинсий аъзо ва орқа чиқиш йўлини ювиш назарда тутилмоқда) шундай одатга айланиб колганки, уни купчилик фарз даражасида тушунади. Маълумки қишлоқларимизда шароит шаҳардагидек бўлмаганлиги сабабли, қишнинг совуқ кунларида таҳорат қилишда бироз ноқулайликлар туғилади. Энди намоз ўқиб бошлаётган ёш йигитларнинг ташқарида совуқда мустаҳаб қилиш натижасида жинсий аъзоларини шамоллатиб қўйиш ҳоллари учрамоқда.Баъзи ҳолларда бу амални қилмаса ҳам бўлади деб эшитгандим. Илтимос шу масалага ойдинлик киритиб берсангиз, қандай ҳолларда мустаҳаб қилмай таҳорат қилаверса бўлади ?Жавобингиз учун олдиндан миннатдорчилик билдириб қоламан.\nМустаҳаб дегани қилгани яхши, қилмаса ҳам бўлаверадиган нарса дегани. Жинсий аъзолар ва уларнинг атрофидаги нажосатни кетказилса, бўлди. Албатта, уни сув билан ювиш шарт эмас. Бу гапни кўп ёзганмиз, ушбу сайтда ҳам.\nТаҳорат ва намоз қайта адо этиладими?\nҲожатхонада мустаҳаб қилаётганда бармоқни орқага киритиш\nАёл жинсий йулидаги эркакнинг манийси хукми" дан савол\nТаҳоратга оид баъзи саволлар\nКўп қаватли уйларда ҳожатхона\nТаҳоратда юз ювиш


Имконият ва истиқбол\nВилоят ҳокими Зойир Мирзаев ёшлар билан видеоселектор тарзида мулоқот ўтказди. Унда Тошкент молия институти ва Самарқанд давлат университетидаги қашқадарёлик ёшлар ҳамда Қарши давлат университети, Қарши муҳандислик-иқтисодиёт институти талабалари ўз студиялари орқали, марказий студия ўрнатилган "Ўзбекнефтгаз" АЖ фаоллар залида эса тўғридан-тўғри мулоқотда бўлишди.\nЁшларни, уларнинг ташаббусларини қўллаб-қувватлаш, иқтидор ва истеъдод соҳибларига ғамхўрлик кўрсатиш, интеллектуал салоҳиятларини рўёбга чиқариш мақсадлари кўзланган тадбир расмиятчиликлардан холи, очиқ ва эркин мулоқот шаклида ўтди. Ёшлар ўзларини қизиқтирган саволлар ва таклифларни бевосита вилоят ҳокими билан муҳокама қилиш имконига эга бўлдилар.\nУчрашув давомида бир қатор мутахассис ёшлар иш билан таъминланди, фаол ва иқтидорли 50 га яқин талабалар ноутбук ва планшетлар билан тақдирланишди.\nШу куни вилоятдаги йирик ишлаб чиқариш корхоналари, хорижий фирмалар, таълим муассасалари ва тиббиёт соҳасида олиб борилаётган ишлар билан танишиш мақсадида экскурсиялар ҳам уюштирилди. Шўртан газ-кимё мажмуаси, GTL синтетик ёқилғи ишлаб чиқариш, "LT Textile" корхоналари фаолияти билан яқиндан танишиш айниқса эсда қоларли бўлди. Вилоят ҳокими ва ёшлар Шўртан газ-кимё мажмуаси ҳудудига янги кўчатлар ҳам ўтқазишди.\nҚарши шаҳридаги текстиль саноати йўналишидаги коллеж ўқувчилари эса "Sulton tex group" хусусий корхонасига қарашли тикувчилик фабрикасига борди. Ёшлар бу ерда ишлаб чиқаришнинг барча жараёнини батафсил кўздан кечирди, зарур кўникмалар орттирди.\nҚайд этиш жоиз, мазкур қувват ўтган йили қарийб 40 миллиард сўм маблағ эвазига ишга туширилди. Натижада 500 га яқин ёш доимий иш ўрни билан таъминланди. Корхона ички ва ташқи бозорда харидоргир саналган тайёр кийим-кечак ишлаб чиқаради.\nҚарши шаҳридаги мактабларнинг бир гуруҳ битирувчи ёшлари Республика ихтисослаштирилган кардиология илмий-амалий тиббиёт маркази Қарши филиали ва Республика ихтисослаштирилган эндокринология илмий-амалий тиббиёт маркази Қашқадарё филиалида бўлишиб, мазкур шифо масканлари фаолияти билан яқиндан танишишди.\n- Мамнуният билан айтишимиз керак, ёнма-ён жойлашган, нафақат пойтахтдаги, балки хориждаги энг замонавий клиникалардан асло қолишмайдиган бу икки шифо маскани Президентимизнинг воҳамиз аҳлига кўрсатган улкан ғамхўрлиги ифодасидир, - деди вилоят соғлиқни сақлаш бошқармаси бошлиғининг биринчи ўринбосари Шавкат Амиров. - Бу ерда яратилган энг замонавий шароитлар билан танишув сиз - азиз ёшларнинг юрагингизда шифокорлик касбига бўлган иштиёқни янада кучайтириши аниқ.\nРеспублика ихтисослаштирилган кардиология илмий-амалий тиббиёт маркази Қарши филиали бош шифокори Хуршид Фозиловнинг қайд этишича, ўтган йил январь ойида замонавий бинода ўз фаолиятини бошлаган мазкур шифо масканида айни пайтгача 5000 дан ортиқ бемор даволанган. 1500 дан ортиқ беморга сифатли тиббий хизмат кўрсатилган. Жумладан, 400 дан ортиқ жарроҳлик амалиётлари ўтказилган. Бундан ташқари, филиал поликлиникасига мурожаат қилган 25 мингга яқин беморга ҳам биринчи ёрдам кўрсатилиб, зарур маслаҳат ва тавсиялар берилган.\nМураккаб ва ўта нозик жарроҳлик операциялари бажариладиган хоналардаги замонавий ускуналар ҳамда шифокорларнинг касбларининг нозик жиҳатлари ҳақидаги ҳикоялари ёшларда катта таассурот қолдирди.\n- Шифохоналарга саёҳатимиздан олган таассуротларимиз бир олам, - дейди Зулфия мукофоти соҳибаси, Қарши шаҳридаги Абдулла Орипов номидаги ихтисослаштирилган мактаб-интернат ўқувчиси Эъзоза Алишерова. - Бугун бу ерга келганлар орасида шифокорликдай улуғ касбни танлаган ўнлаб тенгдошим қалбидаги ҳавас янада алангаланганига гувоҳ бўлдик. Улар ўқиб, изланиб, мана шундай замонавий шифо масканларида меҳнат қилаётганлар сафига қўшилишни астойдил ният қилишди.\nУмуман олганда, ҳоким ва ёшлар учрашуви доирасидаги тадбирлар мазмунли ва натижали ўтди.


Сергей Хотимский: Россиянинг “Совкомбанки” томонидан “Ўзагроэкспортбанкни” сотиб олиш бўйича битим бекор қилиниш жараёнида Ўзбекистон янгиликлари\nСергей Хотимский: Россиянинг “Совкомбанки” томонидан “Ўзагроэкспортбанкни” сотиб олиш бўйича битим бекор қилиниш жараёнида\n17 June 2022, 17:50\nЎзбекистон, Тошкент – Batafsil.uz. Россиянинг “Совкомбанки” томонидан “Ўзагроэкспортбанкни” сотиб олиш бўйича битим бекор қилиниш жараёнида турибди. Бу ҳақда Санкт-Петербург иқтисодий форуми давомида “Совкомбанк” Кенгаши раисининг биринчи ўринбосари Сергей Хотимский Batafsil.uz. мухбирига маълум қилган.\n“Афсуски, бизга ҳам, бошқа Россия банкларига ҳам санкциялар қўлланилгани боис, бу шароитда лойиҳани амалга оширишнинг имкони йўқ ва бу ҳақда Ўзбекистон ҳуакумати хабардор қилинди. Бир нарсани тушуниш керак, яъни бизнинг ҳар қандай шўъба банкларимиз автоматик равишда санкция остига тушиб қоларди ва бу Ўзбекистонга муаммо бўларди. Технологиялар ва молия эвазига биз регуляторга ечимини топиш керак бўлган кўплаб саволларни берган бўлардик”, - деди у.\nУнинг айтишича, юзага келган вазиятда лойиҳани илгари режа қилинган ҳолатда амалга ошириб бўлмайди.\n“Вазият ўзгариб қолишига умид қиламиз ва санкцияларга оид вазият ўзгариб қолганда, биз фаол кредитор сифатида мамнуният билан Ўзбекистон бозорига қайтамиз. Афсуски, кўплаб кредит лойиҳаларимизни йиғиштиришга мажбурмиз”, - дея таъкидлади Хотимский.\nШунингдек, унинг қўшимча қилишича, бу чекловлар абадий эмас, бироқ “Ўзагроэкспортбанк” ҳеч қачон “Совкомбанк”нинг шўъбасига айланмаслиги аниқ.\n“Ўзбекистон ҳукумати яқин орада бу банкни хусусийлаштирмоқчи ва шароитга мувофиқ, бу жараёнда иштирок эта олмаймиз. Айни пайтда икки томоннинг қарорига кўра, битим бекор қилиниш жараёнида турибди. У бекор қилинди, деса ҳам бўлади”, - дея якунлади у.\nЭслатиб ўтамизки, битим 2022 йилнинг феврал ойи ўрталарида тузилган эди. Унинг доирасида “Совкомбанк” “Ўзагроэкспортбанк”даги давлат улушининг 100 фоизини 4 млн. долларга сотиб олиши керак эди.\n“Ўзагроэкспортбанк” 2017 йилда агросаноат маҳсулотлари ишлаб чиқарувчиларга қулай шарт-шароитлар яратиш ва экспорт қилувчи ташкилотларни молиявий қўллаб-қувватлаш мақсадида ташкил этилган. 2021 йил якунларига кўра банк активлари 69 млрд. сўмдан ошган.\n“Совкомбанк” Россия Федерациясининг ўнта йирик банкларидан бири бўлиб, универсал банк ҳисобланади. Банкнинг Россия бўйлаб 23 мингдан ортиқ офисларида 2,3 мингдан ортиқ ходим ишлайди. Банк 12 миллион мижозга хизмат кўрсатади.


Гулбаҳор Таваккалова. Шамол ҳикмати (ҳикоя) — www.ziyouz.uz\nБош саҳифа Ўзбек насри онлайн антологиясиГулбаҳор Таваккалова (1972)Гулбаҳор Таваккалова. Шамол ҳикмати (ҳикоя)\nМусофир нафас ростлаш учун йўл четидаги харсанг устига омонат ўтирди. Ҳар томонга жавдираб сув ахтарди. Нотаниш қиёфалар орасидан бир меҳрибон сиймони топиш маҳол эди. Яқин орада бозор бор шекилли, кимдир ўша ёққа интилса, кимдир елкасига оғир юк ортиб қайтяпти. Балки излаганини ўша жойдан топиши мумкиндир? У яна ўрнидан турди. Нигоҳлари оёқларидан ҳам олдин гавжум бозор томонга шошди. Пештоқига катта ҳарфлар билан “БОЗОР” деб ёзилган ошёнга умидланиб етиб келди.\n“О, бозорни кўринг! Одамзоднинг қудратига қаранг! Кўз яйрайди! Бу ердан ҳамма нарсани топиш мумкин… Одамлар мунча бир-бирларини туртиб ўтадилар? Нега шошадилар? Бунча дилозор, такаббурлар? Кўзлари бирам қаттиқки…” – хаёлидан ўтказди у.\n– Нега анқаясан? Ҳеч нарса олмасанг, харидорни тўсма! – дўкондорнинг жеркиб айтган гаплари томошаталаб оломонга баҳона бўлди:\n– Пули бўлса олади-да, – тиржайди бақбақаси осилган аёл мусофирга бошдан оёқ назар соларкан.\n– Томошахонамас, бозор бу, – деди хонимнинг ёнидаги олифта дугонаси ҳиринглаб.\nМусофир изза бўлиб четга чиқаркан, кўнгли оғриб, туртиб ўтаётган оломон орасига ўзини урди.\nБирдан турган шамол одамлар устига чанг ёғдириб, хазонларни юзларга ура кетди. Кираверишга омонатгина илинган БОЗОР сўзининг бош ҳарфи қулаб тушди…\nМусофирнинг томоғи қақраб нигоҳлари дўконлар оралаб сарсон югурди. Ҳамма нарса мўл, лекин нега ўша излагани йўқ? Нега?!\n– Сиз нима ахтаряпсиз? – дўкондорлардан бирининг илиқ муомаласи мусофирни дадиллантирди:\n– Менга ҳалиги… ҚАДР борми?\n– Нима у? – қаппайган қорнини силади дўкондор.\n– Бундоқ тушунтириб айтинг-чи.\nЎчакишгандай шамол ҳам яқини ўлган одамдек ув тортарди. Мусофирнинг қадами чалишиб, толиқиб кетиб бораркан, сон-саноқсиз дўконларга умидвор жавдиради:\n– Сизда ҚАДР топиладими?\n– Кечирасиз, сизда…\n– Унақа матоҳни энди эшитяпман…\n– Биласизми, менга…\n– Ўрнига бошқа нарсаларимиздан танлай қолинг…\n– Унақаси ҳозир урфда эмас…\n– ҚАДРни қайдан топсам бўларкин?\n– Аввал бўларди. Ҳозир… билмадим.\nШамол аламзада одамдай дўконлардаги матоҳларни у ёқ-бу ёққа ота бошлади. Бозор пешонасига омонатгина қоқилган сўзнинг энди иккинчи ҳарфини ҳам учириб ерга урди…\nМусофир оёқлари титраб шундоқ ерга чўккалади. Юзини тўсиб турган рўмол ҳам шамолда гўё ўзини қутқармоқчидек юлқинди. Унинг кўзларидаги самимият нури юзларини шуълалантирди. Атрофдаги оч назарли кимсалар нигоҳида нафснинг қизғиш чизгилари яшиндай чақнаб ўтди. Бир зумда улардан бири мусофирни ердан турғизиш учун тилла тишларини кўрсатиб тиржайганча қўл узатди.\nМусофир унинг қўлини муаллақ қолдириб, даст турди, кийим-бошини қоқди-да, йўлида давом этди.\n– Шундай кўркам аёлнинг сарсон юриши яхши эмас, – ёши бир жойга борган бошқа бир савдогар ялтоқланди.\n“Ёши улуғ одам экан, инсофи бордир”, – ўйлади мусофир.\n– Сиз билмайсизми, амаки, ҚАДРни излашдан наф бормикин?\n– Қадр излаяпман денг… сиз учун топиб бераман…\n– Наҳотки?! Олижаноб инсон экансиз!..\n– Лекин… Бозорнинг ўз қоидаси бор: эвазига…\n– Бунинг ҳам нархи борми?\n– Ҳамма нарсанинг нархи бўлади.\n– Қанча?.. – ҳафсаласи пир бўлиб сўради мусофир.\n– Ҳеч қанча. Мен бойман, пулга муҳтожлик жойим йўқ, номусга алишаман.\n– Қиммат экан!.. – унинг нозик қўллари беихтиёр мушт бўлиб тугилди.\n– Ақлингизни йиғинг. Мен билан ҳеч нимага муҳтож бўлмайсиз. Бу гулбаданга манави одми кийимлар муносибми? Қўйинг, қаёқдаги хомхаёлларни. Яшашни билинг!\n– Қаёққа?! Шошманг!\nЗаиф вужуд шамолга томон тик борган бу пайтда одамлар пана-панага яширинишар, бўронга айланаётган шамол эса мусофирнинг кўзёшларини қуритиб, нокасларни унинг атрофидан ҳайдамоқ учун кучлироқ ҳайқирарди.\nБозор пештоқидаги сўзнинг навбатдаги ҳарфи қулаб тушди… Кечга бориб эса ёзувдан асар ҳам қолмади…\nТонгда шамол тинди. Тупроқда абгор ётган ҳарфлар ғалати бир тасодиф туфайли аввал қандай ёзилган бўлса, дарвоза ёнига ўшандай терилиб қолган, аммо кечаги бўрон кўчадаги бошқа шу каби ёзувларни ҳам учириб ташлагани боис бозор остонасига сўзнинг бош ҳарфигина парвоз қилиб бораётган қушнинг қанотларини эслатувчи бошқа бир ҳарф билан алмашиб қолган эди. Ҳаммаёқ алғов-далғов, фақат мағрибга томон бир томонлама кетган қадам излари орасида янги пайдо бўлган ёлғизоёқ изгина шундайлигича сақланган, довул унга ҳеч бир путур етказмаган эди.\nБозор яна қизиди… Аммо одамлар ёнгиналарида ШАМОЛ қолдириб кетган ҲИКМАТни сезмадилар…\n← Аввалги Аввалги Ойдин Ҳожиева. Йўлимдаги чироқлар\nКейинги → Кейинги: 64 катакка жо бўлган ҳаёт


Тарихий ҳақиқатлар: А.Пушкиннинг аждоди хабаш бўлганми?\nXIX аср ўрталаридан бошлаб машҳур рус шоирининг этник келиб чиқиши илмий, адабий доираларда мунозара ва баҳсларга сабаб бўлди. Унинг Африкадаги эфиоп қабиласи вакилларига ўхшашлик жиҳатлари бўлса-да, уни арабларга, яҳудий ва қораимларга тааллуқли эканлигини таъкидлашди. Бунга кўпчилик ишонса, айрим олимлар бунга шубҳа билдиришди. Жумладан, Пушкиннинг аждодлари Азов денгизи қирғоқларида яшаган элат - қораимлардан бўлган, деган фаразлар анчайин қизиқарли.\nХўш, қораимларнинг ўзи ким? Қораимлар - IX-X асрларда иудаизмнинг ўрта асрларга тааллуқли бўлган оқимларидан бири бўлиб, улар яҳудий-раввинчилар (талмудчилар) сингари Тора, яъни Беш китоб ёки Қадимги аҳдлашувга содиқ бўлишган. Аммо улар Талмуддаги яҳудий қонуншунослар томонидан келтирилган илоҳий қонуниятларни тан олишмаган. Уларнинг ўз диний қараши ва урф-одатлари бўлган. Қораим сўзи «ўқувчи», яъни «китоб ўқийдиганлар», деган маънони англатади. Улар Қримда XIII асрлардан кейин пайдо бўлган.\nҚораим ижодкорлардан бўлган таниқли шоир ҳақида биринчи бўлиб 2001 йилда украиналик тарихчи, адабиётшунос олим А.Н.Зинухов (1950-2006) маълумот берган. Маълумки, Пушкиннинг онаси томонидан энг таниқли аждоди Абрам (Ибрагим) Петрович Ганнибал (1696-1781) эди. У африкалик қора танли князлардан бирининг ўғли бўлиб, 1703 йилда турклар томонидан ўғирланиб, Истамбулга олиб кетилади. Серблардан бўлган қул савдогари Савва Лукич Рагузинский-Владиславич (1669-1738) уни турклар қўлидан сотиб олиб, Москвага келтиради. Ёш, жингалаксоч хабаш рус императори Пётр I cаройида чўқинтирилиб, Ибрагим Петрович деб атала бошланди.\nУкраиналик адабиётшунос савдогар Савва борасида ўз фикрларини баён этар экан, “Савва” қадим яҳудий тилида Вар-Сава, яъни “адолатпарвар” дегани. Вар-Савани эса Библияда Иосиф деб номлашган. Ўз-ўзидан Савва - бу азовлик Иосиф деган маънони англатади. Азов шаҳри номи ҳам аслида яҳудийларнинг «Иосиф» исмидан олинган бўлиши мумкин”, дейди.\nПушкиннинг яҳудий қораимлардан эканлигига кўпчиликни ишонтиришга уринган тарихчи олим қораимларнинг аждодлари ўрта асрларда Азов денгизи соҳилларида, Хазар ҳоқонлигида яшаган ва асосан Россия жанубида савдо қилувчи С.Рагузинский қораимлик ўсмирни ўша ёқлардан олиб келган бўлиши мумкин, дея тахмин қилади. Йиллар ўтиб, Россия шу тариқа ўзининг энг машҳур жингалаксоч шоирига эга бўлади.\n«Совершенно секретно» газетасида чоп этилган мақолада А.Зинухов “А.С.Пушкиннинг аждодлари қораим бўлгани учун ҳам рус шоирлигига даъво қилолмайди, деган фикрга бораётганим йўқ. Танасида бир қанча миллат ва элатларнинг қони айланиб юрган бўлса-да, бундан кейин ҳам буюк рус ижодкори сифатида қолаверади” деб таъкидлайди.\nУкраиналик олимнинг фикрлари қай даражада ҳақиқатга яқин. Келинг энди унинг айрим тахминларини ўрганиб чиқайлик. Тарихдан маълум бўлишича, савдогар С.Рагузинский яҳудий Иосиф эмас, балки Рагузи (Дубровник) шаҳрида истиқомат қилувчи православ серблардан бўлган. Библияда қайд этилган Иосиф ёки Вар-Саванинг унга умуман алоқаси йўқ. Азов шаҳри номи ҳам қрим-татарча – “дарё оғзи” ёки туркча aзак – «паст жой») бўлиб яҳудийча номлар берилмаган.\nТарихдан маълум бўлишича, ўрта асрларда Азов бўйида кам сонли қораим жамоаси истиқомат қилган. Аммо айнан Ганнибал яшаган XVII асрларга келиб, бу қабила аъзоларидан ҳеч ким омон қолмаган. Шунингдек, улар мўғул-татарлар юриши бошлангунга қадар, яъни XII асргача Шимолий Қора денгиз соҳилларида яшаган бўлиб, Хазар ҳоқонлигига умуман алоқаси бўлмаган. Ўрганишлар Зинуховнинг Пушкиннинг келиб чиқиши қораимларга келиб тақалиши тўғрисидаги назариялари нотўғри эканлигини кўрсатиб турибди. Кейинчалик ҳам унинг бу фаразларини қўллаб-қувватлаганлар бўлди. Аммо улар ҳам тарихни ўзгартирувчи бирорта далил-исбот кўрсата олишмади.\nШундай бўлса-да, Пушкинни қораимлар билан боғлаб турувчи нимадир топилди. Одесса шаҳрида Новороссия генерал-губернаторининг хотини Елизавета Воронцова унга тилла узук совға қилган. Унда қадимги яҳудий тилида қораимча ҳарфлар билан бир нечта сўз ўйиб ёзилган. 1917 йилда мазкур узук Пушкин музейидан ўғирлаб кетилган бўлиб, ҳанузгача тақдири номаълум.\nАфсуски, Пушкин Қримга сафари давомида қораимлар билан учрашмаган. Ҳатто Боғчасаройда яшаган вақтида ҳам қораимларнинг тоғда жойлашган Чуфут қалъасига қадами етмаган.\nДемак, буюк рус шоирининг аждоди Ганнибалнинг қораимлардан бўлганлиги тўғрисидаги фаразлар ўзини оқламади. Унинг африкалик ҳабашларга келиб тақалиши ҳозирча ягона ҳақиқат бўлиб турибди. Пушкин оиласини қораимлар билан боғлаб турган ягона далил эса ҳозирча шоирга совға қилинган қадимги яҳудийча ёзувлари битилган олтин узук, холос. Наҳотки, шу биргина унсур унинг эфиоп эмас, балки яҳудий эканлигини билдирса? Бунга ишониш қийин.\nКиритилди: 21:45 11.09.2019. Ўқилди: 1566 марта. Фикрлар сони: 0 та.


Маънавиятли ёшлар – Ватан таянчи – Jurnalist\nМаънавиятли ёшлар – Ватан таянчи\nR S2021-01-29T06:05:04+05:0029 Yanvar, 2021|Бухоро вил.|\nҲазрат Навоий инсон умрини фаслларга менгзайдилар. Болаликни – “Ғаройиб ус-сиғар”ни баҳорга, ёшликни – “Наводир уш-шабоб”ни ёзга, ўрта ёшликни – “Бадоеъ ул-васат”ни кузга, кексаликни – “Фавойид ул-кибар”ни қишга ўхшатганда бобокалонимиз ҳақ эдилар. Ёшлик бунёдкорлик, гўзаллик, жўшқинлик, меҳр-муҳаббат, яратувчанлик демакдир. Ёшларни тўғри йўлга бошлай олган давлат — қудратли, бундай мамлакатнинг келажагига ишонч билан қараш имкони бор.\nБугун дунё ёшлар тарбиясидан, маънавиятидан шикоятланиб турган паллада бизнинг ёшлар тиним билмай ўқимоқда, изланмоқда. Энг муҳими, Ватан тақдирига бефарқ эмас. Бугун бизнинг ёшларимиз дунё ёшлари билан ҳар жиҳатдан беллаша оладиган билимга, закога, фаросатга соҳибдир. Ўз тили ва адабиёти билан бир сафда чет тилларни ўрганмоқда. Техника билан тиллашиб, бу борадаги салоҳияти билан барчамизнинг олқишимизга сазовор бўлаётгани рост. Биз уларнинг ёшида қонунни, иқтисодни, сиёсатни улар даражасида билмасдик. Шодлансак арзийдиган жиҳат шуки, ёшлар ўз ҳақ-ҳуқуқларини билади. Асрий қадриятларимизга чексиз муҳаббат билан муносабатда бўлмоқда. Аммо таъкидлаш жоизки, бунга осонликча эришилган эмас. Давлатимиз, Президентимиз раҳнамолигида устозлар, маҳалла-кўй, оммавий ахборот воситалари каби ўнлаб қадриятлар таъсирида бундай қувонарли ҳолат юзага келди.\nУзоққа бормайлик, бундан 4-5 йил муқаддам китобхонлик сусайиб қолган эди. Бугун ёшу кекса бирдай китобхон. Ота-оналар болаларига китоб совға қила бошлади. Эзгуликка йўғрилган китоб ёшларни камолот сари бошлаши табиий. Лекин бу ҳали илк қадамлар. Энди бадиий асар моҳиятини теран англашни ўргатишимиз даркор. Бунинг учун адабиётшунослигимиз равнақ топиши, бунга мос шароит яратилиши керак.\nБугун ўнлаб, ҳатто юзлаб танловлар ўтмоқда, ёшлар фаол. Ёшларимиз маънавиятли, меҳнаткаш, қобилиятли. Шунчаки эътироф учун жумлалар тузсам, мулоҳазаларимнинг аҳамияти сустлашар, наздимда. Айрим фикрларимни билдирмоқчиман.\nЮтуқларимиз мўл-кўл бўлса, ҳаммаси ажойиб экан-да?! Йўқ, афсус! Ҳали қилиниши лозим бўлган ишлар беҳисоблигидан ташқари, камчиликларимиз ҳам ошиб-тошиб ётибди. Ёшлар орасида тарбияси талабга жавоб бермайдигани, маънавияти сустлари топилади. “Бирники — мингга, мингники — туманга”, — дейди доно халқимиз. Тарбияси бўшлар — кўнглимизнинг яраси. Яра даволанмаса, газак олиши табиий.\nХўш, ёшларнинг барчаси бирдай комил бўлиши учун нима қилиш зарур? Ёшлар мисоли ниҳол. Кучли шамол қайси томонга қараб эсса, ниҳол ўша томонга эгилади. Кучли шамол, аввало, атроф-муҳит, биз, катталар. Ўзимиз ўрнак бўлсак, ёшлар тезроқ эргашади. Ота сигарет чекса, ичса-ю, ўғлига ичмаслик, чекмаслик зарурлигини уқтирса. Ахир ўгитнинг кучи қирқилади-ку. Демак, аввало, тарбиячининг ўзи тарбияланган, илми билан амали бир бўлиши лозим. Бу жуда муҳим. Биз қизлар тарбияси ҳақида кўп фикр юритмоқдамиз. Аслида ишни йигитлар тарбиясидан бошлаш, яна ҳам аниқроғи, қизлар ва йигитлар тарбиясини бир-бирига боғлиқ тарзда амалга ошириш даркор.\nИккинчидан, ёшларнинг иқтидорини баҳолашда адолат мезонидан оғишмаслик шарт. Уларни рағбатлантириш ҳаммасидан муҳим. Бу давлатимиз, юртбошимиз диққат марказида турган масала. Ҳар биримиз амал қилмасак, ёшларни қўллаб-қувватламасак, уларнинг таълим-тарбияси билан шуғулланмасак, бошланган жуда жиддий чора-тадбирлар натижасиз бўлиб қолиши мумкин.\nЁшлар бўш қолмаслиги, улар таълим олиш билан бирга ҳунарли бўлиши шарт. Бу жиҳат Президентимиз томонларидан алоҳида таъкидланди. Энди мукаммал, атрофлича, охиригача ўйлаб тузилган дастур зарур. Ҳар бир ҳудудда ҳунармандлар бор. Аввало, шу ҳунармандлар ойлик маош асосида мактабда ёшларга ҳунар ўргатиши, сўнг тизимли тарзда олий маълумотли педагог-ҳунармандлар авлоди шакллантирилиши зарур. Ўргатиладиган ҳунар келажакда ёшларга оилани боқадиган даражада аҳамиятли бўлиши даркор.\nПрезидентимиз таълимда узилиб қолган асосий занжир боғча эканини таъкидлаб, бу борадаги муҳим чора-тадбирларни белгилаб бердилар. Шундан кейин Учинчи Ренессанс ҳақида сўз очдилар. Бу — ёшлар учун зарур мотивация. Ёшлар форуми ана шу мотивацияга куч-қувват бағишлади. Дунё пандемия билан юзма-юз, ночор турган кунларда мамлакатимизда маънавиятга, маърифатга, илмга эътиборнинг кучайгани хайрлидир. Бу оғир синовлардан ўтишнинг ўзига хос, бетакрор йўли, наздимизда. Биз, устозлар элимиз яна даҳоларни оқ ювиб, оқ тарайдиган кунлар келиши учун бор салоҳиятимизни сарфлаймиз. Зеро, илм-маърифатли, ҳунарманд ёшларга келажакни ишонса бўлади.


«Oнам»га отилган тош – "Чортоқ ҳақиқати" газетаси\n«Oнам»га отилган тош\nЁҳуд бугунги босма нашрларга бўлаётган муносабатлар\nЭкин-тикин учун уруғ олишга бозорга бордим. Хайрият, хув нарида бир йигит мен излаган нарсалар савдоси билан банд экан. Яқинлашдим, пайқамади ҳам. Бир оғайнисига оғиз кўпиртириб мақтанарди:\n– Кеча интернетдаги чиқишимни кўрдингми? Дуони «додаси»ни қилдим. Унча-мунча муллалар ҳам бу борада менга йўл беради.\nХарид жараёнида билиб олдим. У бугунги кун ҳолатига интернет орқали ўз муносабатини билдирган экан. Ёнидаги оғайниси мени таниб қолди шекилли:\n– Мана, опага айтсак ўша фикрларингни газетада ҳам беришади, – деди. Унга хали ўз фикримни айтишга ҳам улгурмаган эдим. Яна халиги «доно» сотувчи гапни илиб кетди:\n– Э, нималар деяпсан, ҳозир уни ким ҳам ўқийди? Шахсан мен газета ўқимайман. Бизга шу интернет маъқул. Истаган гапингни айтасан, хоҳлаганингни кўрасан.\nУнга олган уруғларимнинг пулини берарканман:\n– Укажон, нима десангиз денг, лекин газеталар ҳақида бундай фикрламанг, – дедим. Шу гапни зўрға айта олдим, холос. Бўғ-зимга нимадир тиқилди. Ўзимни базўр тутдим. Чунки, газета бу менинг онамдай азиз. Мен она меҳрини кўрмаганман. Етимлик – қисматим. Аммо «Чортоқ ҳақиқати» таҳририятида «туғилдим». Меҳрибон устозларим қўлида ундим, ўсдим, тарбия топдим. Қаламим чархланди. Гўё ўша маънавиятига қурт тушган сотувчи мени онамга қарата тош отгандай эди. Тош эса, менинг юрагимга тегди. Қўлимда у берган бир сиқимгина уруғ. Шунчалар оғир эдики, гўё кўтаролмай силлам қуриб борарди. Йўқ, уни ҳовлимга сепмайман, сеполмайман. Аста қўлимга олиб, сойга совурдим.\nЎқимаган бир оми одамдан хафа бўлиб нима қилдим. Бугун ақли расо, теъран фикрлайдиган инсонлар ҳам газеталарни йўқ қилиш ҳақидаги фикрларни олға суришяпти. Бу не ҳол? Ҳар бир соҳага берилаётган эътибордан, беғараз ёрдамлардан энг биринчи – биз журналистлар мамнун эдик. Хайрият, вақти келиб таҳририятлар фаолияти кўриб чиқилади, дея умидвор бўлдик. Ўшанда молиявий ҳолатимиз, журналистларнинг бугунги аҳволи яхшиланади, дея қувонган эдик. Лекин юқоридагилар нима қилишяпти???\nТўғри, ҳар бир обуначи ўзи ўқиётган газетадан бугунги кунни излайди. Ҳаёт эса, тўкисликдан иборат эмас. Ўнқир-чўнқирлари бор. Биз эса равон йўллар ҳақида кўпроқ ёзамиз. Бугунги кун оғриқ-лари жуда кам ёритилади.\nМана, бизнинг оғриғимиз қаерда. Шунинг учун бўлса керак, бугун интернет журналистикаси олға сурилган. Аммо бу билан бугунгача кўзимизга тўтиё қилган, сизу бизни «фалончиев» қилиб элга танитган газетамизга ўт қўёлмаймиз. Бунга ҳаққимиз йўқ. Чунки, у биз учун қадрли.\nМен излаганларимни «Чортоқ ҳақиқати» гезатасининг қирқ йиллик тахламларидан топаман. Унда устозларим Маҳмуджон Маъмуров, Муҳаммаджон Тожиддинов, Собиржон Турғунов, Мирзаабдулла Ибрагимовларнинг нафаси бор. Қадрдон ҳамкасбларим Маҳмуджон Парпиев, Дилбар Ҳайдарова, Аҳмаджон Адашев, Содиқжон Даминов, Собиржон Мусабоев, Одилжон Иномов, Носиржон Деҳқонов, Исроилжон Юсуповларнинг ёзганларини ўқиб, кечаги кун тарихи кўз ўнгимда гавдаланади. Маълумки, карантин туфайли газеталар фаолияти маълум муддатга тўхтатилди. Шу муносабат билан нигоҳларимизни интернет тармоқларидан узолмай қолдик. Бу эса, соғлигимизга, кўз нуримизга ўз таъсирини ўтказмоқда. Кекса авлод вакиллари эса, бундан ҳам бенасиб. Чунки улар бу матоҳнинг «тили»ни билишмайдида. Яқинда устоз Раҳимжон домла Жўрабоевга газетамизнинг янги сонларидан бериб юбордим.\n– Аммо шу ишни яхши қилибсан, қизим, дедилар қувониб. – Туманда бўлаётган янгиликлардан, хайрли ишлардан анча хабар топдим. Газетани мазза қилиб ўқидим, кам бўлма.\nГўшакни қўярканман, енгил тин олдим. Устознинг ана шу эътирофи етарли эди менга. Демак, маънавияти бор одам ёзганларимиздан фақат иллат эмас, ўзи учун дур топади. Тафаккур гулшанида эса, асло тикон бўлмайди. Ана шу чаман ичра газеталар, босма нашрлар яшаб қолиши керак. Уни йўқотишга ҳаққимиз йўқ.\n← ИЛҒОР ПИЛЛАКОРЛАРГА РАҒБАТ\nЧортоқлик ғаллакорлар ҳосилни йиғиштиришга киришдилар →


Туркистон равнақи учун\nҲоким ҳисобот берди\nВилоятимизда 2019 йилнинг биринчи ярим йиллигида саноат маҳсулоти ҳажми 5,1 фоизга ортди. Қайта ишлаш саноати эса 4,7 фоизга ошди. Умуман олганда, ҳудуднинг саноат ҳажми 2018 йилнинг шу даври билан таққослаганда 4,8 фоизни ташкил қилди. Бу ҳақда Туркистон вилоят маслаҳатининг навбатдан ташқари қирқ биринчи сессиясида вилоят ҳокими Ўмирзақ Шўкеев айтди.\nУнинг айтишича, минтақадаги кичик бизнес субъектларининг сони 138 мингга етиб, ўтган йил билан таққослаганда 8,5 фоизга ортган. Мазкур кўрсаткич бўйича вилоятимиз Алмати шаҳридан кейинги 2-ўринни эгаллади. Йил бошидан буён асосий капиталга йўналтирилган сармоя миқдори 133,7 млрд. тенгени ташкил қилиб, 39,6 фоизга ортди. Бунга Туркистон шаҳридаги қурилишларни сабаб қилиб кўрсатиш мумкин.\n“Оддий буюмлар иқтисодиёти” дастурини амалга ошириш доирасида вилоятда 70,8 млрд. тенгега 207та лойиҳани амалга ошириш кўзланган. Бугунги кунда 9,1 млрд. тенгени ташкил қиладиган 6та лойиҳа иккинчи даражали банкларда маъқулланиб, молиялаштирилмоқда. Бу кўрсаткич бўйича, Туркистон вилоятлар орасида карвонбошилик қилмоқда.\nМинтақа раҳбари Ҳукуматнинг кенгайтирилган мажлисида ҚР Президенти Қ. Тўқаев юклаган 9та йўналишга асосланган топшириқларга алоҳида-алоҳида тўхталди. Ўша топшириқларни сифатли бажариш учун беш нафар ўринбосари ва девон раҳбарини масъул қилиб тайинлаб, ҳар бирига вазифалар берди. Шунингдек, Президент назоратида бўлган Туркистон ва Арис шаҳридаги қурилиш ишларига тўхталди.\nУмуман олганда, ҳудудда қурилиш шиддатли тус олган. 52,2 млрд. тенгега қурилиш ишлари олиб борилди. 6 ой натижасига кўра, 298,2 минг метр квадрат уй (2537та квартира) фойдаланишга берилиб, ўтган йилнинг шу даврига таққослаганда 47,4 фоизга ортди.\n“Бу йил маъмурий-тадбиркорлик марказидаги 16та иншоотнинг 7таси фойдаланишга топширилиши кутилмоқда. Улар: вилоят ҳокимлиги биноси, медиа марказ, Нур-Султан майдони, шаҳар истироҳат боғи, мусиқа мактаби, аҳолига хизмат кўрсатиш маркази, спорт мактаби, маданий-маънавий марказидаги 11та иншоотдан 4таси, яъни амфитеатр, мусиқали фаввора, шарқ ҳаммоми ва никоҳ саройи”, деди вилоят ҳокими.\nБугунги кунда Арис шаҳрини тиклаш ишлари 17 шўъбага бўлиниб, бажарилмоқда. Ҳар бир шўъбага вилоят, туманлар масъул қилиб бириктирилган.\nАрисда 7 мингдан зиёд хусусий, 104та кўп қаватли уй, ижтимоий ва тадбиркорлик иншоотлари таъмирланиши зарур. Қайта қуриладиганлари ҳам бор.\nБугунги кунда 5646та уйда таъмирлаш ишлари бошланиб, ундан 1100таси эгаларига топширилди. Мазкур ишларга 200га яқин компания ва ишчилар жалб қилинган.\nАрислик 4000 нафар ўқувчи ва икки мингга яқин фахрийни соғломлаштириш, аҳолига 100 минг тенгедан ёрдам пули бериш тадбирлари режага мувофиқ олиб борилмоқда.\n– Давлат раҳбари Қасим-Жўмарт Тўқаев тадбиркорликни ривожлантириш, унга қулай шароит яратиш, одамлар даромадини ошириш, тадбиркорликни қўллаш, фуқароларни бошпана билан таъминлаш, таълим, соғликни сақлаш, минтақаларни ривожлантириш ва бошқа масалалар бўйича аниқ топшириқлар берди. Биз, сармоя ҳажмини жорий йили 20 фоиз кўпайтиришимиз зарур. Шунингдек, “Оддий буюмлар иқтисодиёти” дастури доирасида мебелсозлик, тўқимачилик, озиқ-овқат соҳалари бўйича амалга ошириладиган лойиҳаларни кўпайтириб, янги иш ўринларини ташкил қилишимиз зарур. Тадбиркорларни ҳар томонлама қўллаб-қувватлаб, давлат-хусусий ҳамкорлигини ривожлантирамиз. Қишлоқ хўжалиги ер участкаларига аудит юритишни ва ер кадастрининг ахборот тизимини рақамлаштиришни, бюджет маблағини назорат қилишни, давлат идоралари раҳбарларининг масъулиятини кучайтиришни топшираман. Эндиликда ҳар бир топшириқнинг ижроси бўйича йўл харитаси тайёрланиб, вазифанинг бажарилиш муддати, ижро органлари ва уларнинг масъул мутахассислари тасдиқланади. Шунда ҳар бир топшириқнинг ҳаётга татбиқ этиш жараёни қатъий назоратда бўлади, – деди Ў. Шўкеев.\nСессияда тадбиркор, вилоят маслаҳати депутати Қайнар Абасов ва вилоят фахрийлар кенгаши раисининг ўринбосари Кенжехан Тўлебаев Арисдаги аҳвол барқарорлашганини айтиб, минтақа раҳбарининг ташкилотчилик ишига юксак баҳо беришди.\nТуркистон вилояти бўйича “Атамекен” миллий тадбиркорлик палатаси директори Динмухамед Абсаттаров тадбиркорликни қўллаб-қувватлаш масаласини кўтарса, “Алтын алқа” соҳибаси, малакали устоз Майра Исраилова Президентимизнинг ўқитувчилар мартабасини ошириш бўйича ташаббусидан мамнунлигини билдирди.\nТалабалар қурилиш гуруҳи фаоли Ернар Қудайберген эса Туркистоннинг гуллаб-яшнашига ёшлар ҳам ўз ҳиссасини қўшишга тайёр эканликларини маълум қилди.\nВилоят маслаҳатининг навбатдан ташқари қирқ биринчи сессиясида ҚР Президенти Маъмуриятининг давлат назорати ва минтақавий-ташкилий ишлар бўлими давлат инспектори Серик Қўжаниязов, вилоят ҳокимлиги аъзолари, раҳбарлар, фахрийлар, зиёлилар, нодавлат ва жамоат ташкилоти етакчилари ва ОАВ ходимлари қатнашди.\n“Жанубий Қозоғистон” мухбири, 2019-07-18, 12:55 89\n''Nur Otan'' партияси Сиёсий Кенгаши Бюросининг мажлиси ўтди 57\nАрис – ҳоким назоратида 65\nБошқарма раҳбари тайинланди 32\nБошқармада янги раҳбар 48